
I. Introducere

În aprilie 2004 Consiliul municipal Chişinău a aprobat Strategia politicii locative a municipiului Chişinău, elaborată cu suportul financiar al Programului Naţiunilor Unite pentru Dezvoltare. Strategia prevede crearea condiţiilor necesare pentru înbunătăţirea condiţiilor locative ale populaţiei urbei.

În situaţia creată când spaţiul locativ a devenit proprietate privată, când statul şi-a schimbat funcţia de investitor principal la dezvoltarea şi întreţinerea sectorului spaţiului locativ, asigurarea populaţiei cu locuinţe a devenit o problemă personală pentru fiecare cetăţean. Reformele în sectorul spaţiului locativ s-au produs într-o perioadă de timp scurtă, astfel că populaţia nu este pregătită pentru a se discurca în totalitatea actelor normative în vigoare, sistemul relaţiilor de piaţă nou format. Doritorii de a-şi îmbunătăţi condiţiile de trai, practic au rămas unu-la-unu cu problema locuinţei nerezolvate.

Chişinăuenii nu au acces la cea mai elementară informaţie în domeniul locuinţelor, nu cunosc ordinea şi regulile emise de administraţia publică centrală şi cea locală în vederea alegerii unor forme adecvate situaţiei create pentru îmbunătăţirea condiţiilor locative. Din lipsa transparenţei informaţiei necesare şi complicitatea obţinerii ei, mulţi posesori de locuinţe/imobil încalcă ordinea în vigoare referitor la construcţia unei case de locuit sau anexe, replanificarea unei locuinţei de care ei dispun.

Elaborarea „Ghidului” are ca scop:

· de a familiariza populaţia cu cerinţele actelor normative despre ordinea, drepturile, posibilităţile regulamentare pentru îmbunătăţirea condiţiile locative;

· de a facilita acţiunile persoanelor care vor să obţină autorizaţii, coordonări necesare fără pierderi mari de timp, fără intermediari care de obicei prestează servicii cu plată, dar în mod ilegal.

Lucrarea este destinată pentru:

· persoanele fizice care doresc să-şi îmbunătăţească condiţiile de trai prin diferite metode legale fără a apela la serviciile unor intermediari;

· potenţialii investitori care au posibilitatea să investească mijloace financiare în realizarea proiectelor la construcţia locuinţelor care este în prezent profitabilă;

· persoanele care ar dori să înceapă o activitate profitabilă într-un segment al pieţei sectorului spaţiului locativ, dar nu dispun de cele mai elementare informaţii în vederea principiilor de dezvoltare şi întreţinere a fondului de locuinţe;

· persoanele juridice care doresc să creeze un stoc de locuinţe pentru a fi date în locaţiune sau vândute colaboratorilor săi ori altor persoane în scopul de a obţine venit;

· persoanele cu funcţii de răspundere din administraţia publică care prin acţiunile lor adecvate situaţiei create ar putea promova ideia de simplificare a procedurilor administrative existente;

· persoanele care vor să efectueze operaţiuni de vânzare-cumpărare sau schimb de locuinţe;

· locatarii din blocurile de locuinţe care doresc să creeze Asociaţii de coprpoprietari în condominiu.

În continuare sunt descrise pe capitole, în conformitate cu actele normative în vigoare, procedurile privind:

· atribuirea unui teren de pământ pentru construirea casei de locuit persoanelor fizice sau juridice

· obţinerea documentelor necesare pentru elaborarea documentaţiei de proiect şi coordonarea lui cu serviciile, instituţiile de resort

· eliberarea autorizaţiei de construcţie

· construirea unei case pe terenul repartizat în modul stabilit

· darea în exploatare a clădirii construite

· înregistrarea bunului imobil la Oficiul cadastral teritorial Chişinău 

· instituirea Asociaţiei coproiprietarilor în condominiu în sectorul spaţiului locativ.

Ghidul conţine descrierea celor mai frecvente metode de construcţie şi variante de finanţare a lucrărilor pentru construirea caselor de locuit în municipiul Chişinău, utilizate în practica activităţii întreprinderilor cu capital privat.

Se explică procedura de aderare a doritorilor la construirea locuinţelor prin intermediul Agenţiei Municipale de Ipotecă din Chişinău SA. Cei interesaţi pot afla despre modalitatea de construcţie a spaţiului locativ pentru angajaţii instituţiilor bugetare.

Ghidul conţine recomandări pentru doritorii de a investi mijloace financiare în domeniul dezvoltării sectorului spaţiului locativ cu cele mai mici riscuri în vederea unor posibile acţiuni ilegale din partea companiilor de investiţii sau a unor vânzători de bunuri imobile, precum şi recomandări practice de precauţie la cumpărarea-vânzarea apartamentelor.

Foarte actuală este problema privind întreţinerea blocurilor locative cu multe etaje indiferent de forma de proprietate a locuinţelor şi gestionarea lor eficientă. Sunt expuse principii, metode pentru locatari de a creare Asociaţii de coproprietari în condominiu în conformitate cu legislaţia în vigoare.

După părerea noastră, Ghidul răspunde la majoritatea întrebărilor practice din domeniul locuinţelor, care le frământă pe mulţi locatari, preşedinţi de asociaţii, oameni de afaceri, funcţionari din administraţia publică şi va deveni o călăuză pentru ei.

Ghidul este elaborat în două limbi (româna şi rusa) şi poate fi utilizat de toţi doritorii, indiferent de limba vorbită.

II. Obţinerea terenului de pământ pentru construcţia locuinţelor

Care este procedura de obţinere a unui teren de pământ pentru construirea casei de locuit?

Terenul de pământ pentru construirea casei de locuit poate fi cumpărat de la o persoană particulară care este proprietarul lotului sau poate fi obţinut de la administraţia publică locală printr-o decizie a Consiliului municipal.

În primul caz are loc vânzarea-cumpărarea unui bun imobiliar – prin autentificarea contractului de vânzare-cumpărare la notar.

Pentru obţinerea unui lot de pământ cu destinaţia menţionată de la administraţia publică locală solicitantul trebuie să depună o cerere în care se va menţiona destinaţia terenului.

1. Cine are dreptul să obţină de la administraţia publică locală un lot de pământ pentru construcţia casei de locuit?

Dreptul de a obţine de la administraţia publică locală un teren de pământ pentru construcţia casei de locuit îl are orice locuitor al Chişinăului care, în conformitate cu legislaţia în vigoare, necesită îmbunătăţirea condiţiilor locative.

Dreptul de a cumpăra un teren de pământ pentru construcţia caselor de locuit particulare în Chişinău de la proprietari privaţi sau la licitaţie îl are orice persoană, indiferent de viza de reşedinţă, cetăţenie, care dispune de posibilităţi financiare şi se obligă să respecte legislaţia în domeniul construcţiilor.

2. Ce documente sunt necesare de depus pentru a obţine un teren de pământ pentru construirea casei de locuit?

Pentru a obţine de la Primăria municipiului Chişinău un teren de pământ pentru construirea casei de locuit la cererea depusă se anexarea următoarele documente:

· copia buletinului de identitate;

· certificat de la Oficiul cadastral teritorial Chişinău precum că solicitantul nu are în proprietate un alt teren, altă casă;

· certificat de la locul de trai, despre componenţa familiei, persoanelor înscrise pe adresa indicată şi suprafaţa apartamentului;

· document ce confirmă privilegiile solicitantului (invalid, combatant ş.a.);

· certificat de la Pretura de sector ce confirmă necesitatea îmbunătăţirii condiţiilor de trai.

3. Cine examinează cererile depuse la Primărie şi ia decizia respectivă?

Cererile se examinează la Comisia de specialitate a consiliului municipal şi decizia finală o ia Consiliul municipal. În cazul unei soluţii pozitive solicitantul primeşte decizia de atribuire a terenului de pământ, iar dacă i se refuză – primeşte un răspuns argumentat.

4. Cum se atribuie terenurile pentru construcţia particulară şi care sunt normele?

Atribuirea noilor terenuri în proprietate pentru construcţia particulară în oraşele şi localităţile rurale suburbane se efectuează de către administraţia publică locală fără plată în limitele de la 0,04 până la 0,07 ha şi respectiv - până la 0,12 ha, iar în municipiul Chişinău prin vânzare-cumpărare la preţ normativ (0,47 lei/mp până la 31.12.2004) sau 1,8 lei/mp (de la 01.01.2005) sau în baza rezultatelor licitaţiilor funciare prin decizia administraţiei publice locale adoptată cu stabilirea dimensiunilor concrete ale sectoarelor de teren, pornindu-se de la normele urbanistice şi regulile de construcţie în vigoare.

5. Care categorii de cetăţeni beneficiază de priorităţi la repartizarea terenurilor pentru construcţia locativă?

Dreptul preferenţial la primirea loturilor de pământ pentru construcţia caselor de locuit particulare la preţ normativ în municipiul Chişinău conform legislaţiei în vigoare îl au invalizii, persoanele nevoiaşe, participanţii la lichidarea consecinţelor catastrofei la staţia atomică de la Cernobîl, participanţii la război, conflictele militare etc.

6. Care terenuri includ loturile de pe lângă casă?

Loturile de pe lângă casă includ terenurile ocupate de casă, de anexele gospodăreşti şi de grădină, atribuite în conformitate cu art. 11 din Codul funciar, precum şi cele pe care urmează să fie construite case de locuit particulare, conform cerinţelor legislaţiei existente. 

7. Când loturile libere de construcţie obţin statut de lot de pe lângă casă?

Destinaţia loturilor pentru construcţia particulară şi regulile de utilizare a acestora se stabilesc prin documentaţia de urbanism şi amenajarea teritoriului, în baza Legii privind principiile urbanismului şi amenajării teritoriului nr. 835 din 17.05.1996 şi Regulamentului general de urbanism, aprobat prin Hotărârea Guvernului Republicii Moldova nr. 5 din 05.01.1998 şi obţin statut de lot de pe lângă casă la momentul atribuirii lor de către administraţia publică locală.

8. Unde se înregistrează datele despre loturile respective?

Datele despre loturile de pământ de pe lângă case transmise cetăţenilor în proprietate privată (inclusiv cele prin vânzare-cumpărare) pentru construcţia sau deservirea caselor particulare de locuit sunt trecute în registrul cadastral al deţinătorilor de terenuri şi sistematizate în bilanţul funciar în categoria terenurilor din intravilanul localităţilor ca loturi destinate caselor individuale de locuit.

9. Cum se transmit terenurile în proprietate?

Terenurile în proprietate se transmit gratuit sau prin vânzare-cumpărare în baza deciziei administraţiei publice locale.

10. Care terenuri de pământ se transmit în proprietate gratuit?

Conform art. 11 din Codul funciar al Republicii Moldova se transmit în proprietate gratuit următoarele terenuri:

· terenurile de pământ ocupate de case, construcţii auxiliare şi grădini care anterior au fost atribuite în conformitate cu legislaţia;

· terenurile aferente caselor de locuit cu mai multe apartamente privatizate (în limita normelor de urbanism, iar dacă aceasta nu este posibilă, reieşind din suprafaţa reală a terenului ce deserveşte construcţiile), care nu constituie blocuri - în proprietatea comună în diviziune a proprietarilor apartamentelor, proporţional suprafeţei privatizate de fiecare;

· terenurile din fondul de rezervă a comunelor (oraşelor) suburbane - familiilor nou formate pentru construcţia caselor de locuit.

11. Ce înseamnă preţ normativ al pământului?

Preţul normativ este preţul calculat conform Legii RM nr. 1308-XIII din 25.07.1997 “Cu privire la preţul normativ şi modul de vânzare-cumpărare a terenurilor” şi se calculă la vânzarea loturilor de pământ pentru construcţia particulară de către administraţia publică locală.

12. Ce este teren aferent a casei de locuit?

Teren aferent a casei de locuit sunt loturile de pământ ocupate de case, anexe gospodăreşti şi grădini care au fost repartizate anterior cetăţenilor pentru construcţia caselor de locuit particulare, conform deciziei administraţiei publice locale.

13. Cine verifică suprafaţa de facto folosită?

În fiecare caz, de către colaboratorii Direcţiei funciare şi a Direcţiei generale arhitectură şi urbanism se efectuează inventarierea lotului şi determină suprafaţa reală aflată în folosinţa persoanei fizice. De asemenea suprafaţa de facto este indicată şi în planul geometric al terenului eliberat de către Oficiul cadastral teritorial.

14. Sunt careva norme posibile de deviere a suprafeţei de facto de cea reală?

În cazul în care suprafaţa precizată în urma inventarierii lotului de pământ de pe lângă casă, folosit la moment de către proprietarul casei, este mai mare cu cel mult 10% decât suprafaţa menţionată în documentele de atribuire sau altele care confirmă suprafaţa legală şi nu sunt încălcate prevederile şi cerinţele actelor urbanistice, administraţia publică locală transmite în proprietate, gratuit, terenul folosit de facto de către proprietarul casei de locuit.

15. Cum se procedează în cazul depistării surplusurilor de suprafaţă ce depăşesc 10%?

Terenurile supranormă, cu excepţia loturilor de pământ care, potrivit planului dezvoltării localităţii, nu pot fi folosite în alte scopuri sau din lipsa căilor de acces nu pot fi repartizate altor deţinători, pot fi transmise în proprietate prin vânzare-cumpărare la preţ liber (150 – 250 lei/mp. în funcţie de de amplasarea teritorială în raza municipiului) sau în cazul imposibilităţii de a-l cumpăra se transmite în folosinţă (folosinţă provizorie ca grădină, conform art. 39 din Codul funciar).

Terenurile supranormă, în limitele cărora pot fi amplasate construcţii, în conformitate cu cerinţele planului urbanistic general, actelor urbanistice, normelor şi regulilor de construcţie în vigoare, se sechestrează din folosinţa deţinătorilor prin decizia administraţiei publice locale şi se expun la licitaţii, în scopul vânzării-cumpărării lor în conformitate cu legislaţia în vigoare.

16. Cum se transmit terenurile în cazul lipsei documentului de confirmare a suprafeţei legale?

Terenurile necesare pentru exploatarea sau definitivarea construcţiei caselor particulare de locuit care n-au fost atribuite anterior (case edificate autorizat, case dobândite în proprietate prin vânzare-cumpărare, donaţie, moştenire, recunoaşterii dreptului de proprietate prin decizia instanţei de judecată etc.) se transmit în proprietate cetăţenilor la preţ normativ, potrivit prevederilor legislaţiei în vigoare.

Terenurile necesare pentru exploatarea caselor particulare de locuit construite anterior în lipsa actelor de recepţie finală (în cazul în care corespund normelor şi regulilor de construcţie în vigoare şi sunt pasibile recepţionării) se transmit în proprietate prin vânzare-cumpărare la preţ liber.

17. Ce înseamnă privatizare masivă a terenurilor?

Privatizarea masivă a terenului se efectuează în conformitate cu Hotărârea Guvernului RM nr. 984 din 21.09.98. În cadrul privatizării masive a terenurilor, întreprinderile licenţiate în comun cu Oficiul cadastral teritorial prezintă Direcţiei funciare informaţia despre deţinătorii de terenuri şi suprafeţele acestora, iar Direcţia funciară la rândul ei prezintă proiectul deciziei administraţiei publice locale în baza datelor prezentate de către Oficiul cadastral teritorial şi după adoptarea deciziei respective eliberează proprietarilor de terenuri titlurile de autentificare a dreptului de teren.

18. Cum se procedează în cazul depistării surplusurilor de suprafaţă sau alte neclarităţi în cadrul privatizării masive?

In cazul existenţei surplusurilor de suprafaţă, neidentificării sau decesului proprietarilor bunurilor imobile, erorilor sau divergenţelor în informaţia grafică, lipsei datelor despre cetăţenie etc., terenurile se recunosc ca proprietate municipală. La prezentarea de proprietarii imobilului a actelor prevăzute de legislaţia în vigoare în baza propunerilor Direcţiei funciare, coordonate cu Direcţia generală arhitectură şi urbanism, administraţia publică locală decide selectiv asupra transmiterii în proprietate, folosinţă (folosinţă provizorie) sau sechestrarea şi atribuirea în alte scopuri a terenurilor supranormă, în modul stabilit de legislaţie.

19. Pot fi oare comercializate terenurile obţinute de la administraţia publică locală cu drept de proprietate?

Cetăţenii care au obţinut de la administraţia publică locală titlul ce confirmă dreptul de proprietate asupra terenului pot vinde terenurile integral sau parţial la preţ liber, inclusiv la licitaţie.

20. Ce documente sunt necesare de depus pentru a privatiza terenul aferent imobilului locativ?

Cererile privind privatizarea loturilor de pe lângă casă se depun la Direcţia funciară. Fiecare caz de privatizare a loturilor de pe lângă casă se coordonează cu Direcţia generală arhitectură şi urbanism. La cerere se anexează:

· copia buletinului de identitate proprietarului de imobil;

· extrasul din registrul bunurilor imobile, eliberat de Oficiul cadastral teritorial Chişinău;

· planul lotului cu confirmarea suprafeţei legale, eliberat de Oficiul cadastral teritorial Chişinău;

· document ce confirmă dreptul de proprietate asupra imobilului (contract de vânzare-cumpărare; de donaţie; de schimb, certificat de moştenitor legal ş.a.).

Notă: în cazul în care casa de locuit aparţine mai multor coproprietari actele enumerate se depun de toţi coproprietarii în parte.

În cazul când se solicită privatizarea casei cu apartamente se mai depune şi certificatul de la Direcţia locuinţe despre numărul de apartamente pe adresa indicată şi date despre proprietarii acestora.

În cazul când unul din coproprietari nu depune actele enumerate mai sus transmiterea terenului în proprietate este imposibilă.

În cazul când este surplus de suprafaţă este necesară şi varianta de stabilire a hotarelor posibile de transmitere în proprietate (sau sechestrare) a surplusului de suprafaţă elaborat de către Direcţia generală arhitectură şi urbanism.

21. Ce documente confirmă dreptul de proprietate asupra terenului de pământ?

În funcţie de modul de obţinere a lotului de pământ dreptul de proprietate asupra terenului este confirmat prin următoarele documente:

a) titlul de autentificare a dreptului deţinătorului de teren - în cazul privatizării gratuite a terenului aferent casei de locuit;

b) contractul de vânzare-cumpărare, donaţie, schimb, certificatul de moştenitor legal ş.a – în cazul terenurilor proprietate privată;

c) contractul de vânzare-cumpărare a terenului şi titlul de autentificare a dreptului deţinătorului de teren – în cazul vânzării-cumpărării terenurilor de la administraţia publică locală.

22. Când apare dreptul de proprietate asupra lotului de pământ obţinut?

Dreptul de proprietate asupra terenului de pământ apare numai după înregistrarea la Oficiul cadastral teritorial Chişinău a actelor care confirmă obţinerea terenului şi anume: contractul de vânzare-cumpărare; donaţie; schimb, certificatul de moştenitor legal ş.a.

Proprietarii de terenuri sunt obligaţi să înregistreze la Oficiul cadastral teritorial Chişinău contractul de vânzare-cumpărare, donaţie, schimb de terenuri, certificatul de moştenitor legal ş.a. în termen de 3 luni de la data autentificării notariale a actului. În cazul depăşirii termenului de înregistrare repunerea în drepturi se face numai prin intermediul instanţelor de judecată.

23. Cine are dreptul să perfecteze contractele de vânzare-cumpărare de terenuri?

În cazul terenurilor private - toate tipurile de contracte (vânzare-cumpărare, donaţie, schimb), precum şi certificatul de moştenitor se perfectează şi se autentifică notarial şi în mod obligatoriu se înregistrează la Oficiul cadastral teritorial Chişinău.

Terenurile proprietate a administraţiei publice locale se autentifică notarial şi în mod obligatoriu se înregistrează la Oficiul cadastral teritorial Chişinău.

24. Care este rolul/funcţia Oficiului cadastral teritorial Chişinău?

Oficiul cadastral teritorial înregistrează toate bunurile imobile, indiferent de tipul de proprietate, duce evidenţa bunurilor imobile înregistrate, prestează servicii de informaţie despre proprietarii bunurilor imobile în conformitate cu Lege bunurilor imobile şi actelor normative în vigoare.

25. Ce probleme ar putea să apară la vânzarea-cumpărarea terenurilor de la proprietari particulari?

Cumpărătorii de terenuri sau case de locuit trebuie să fie prudenţi şi să atragă atenţia la urătoarele:

· dacă terenul într-adevăr este proprietate privată şi cine anume este proprietarul;

· ce restricţii sunt la folosirea terenului concret ca proprietate privată;

· câţi coproprietari sunt înregistraţi în imobilul dat;

deoarece:

· dacă terenul este proprietate privată atunci terenul se vinde concomitent cu vânzarea casei de locuit, în caz că nu este privatizat privatizarea urmează să o facă cumpărătorul;

· în cazul înstrăinării pământului unui nou proprietar, restricţiile privind folosirea pământului se includ în contractul de vânzare-cumpărare, donaţie, gaj etc. şi sunt obligatorii pentru noul proprietar;

· când sunt mai mulţi coproprietari ai bunului imobil atunci imobilul se foloseşte în comun de către toţi coproprietarii, proporţional cotei părţi, în baza unui acord dintre coproprietari autentificat notarial, iar în caz de divergenţe în baza unei hotărâri judecătoreşti.

26. Ce probleme ar putea să apară la cumpărarea casei de locuit când terenul nu este privat?

În cazul dat cumpărătorii trebuie să fie prudenţi şi să atragă atenţia la urătoarele:

· câţi coproprietari sunt în imobilul dat;

· care este suprafaţa legală a terenului şi suprafaţa de facto;

· care este statutul bunului imobil, casă de locuit sau apartamente;

deoarece:

· dacă imobilul este proprietate comună a mai multor proprietari şi se află pe teren ne privat, privatizarea terenului se efectuează numai la cererea tuturor coproprietarilor şi terenul se transmite în proprietate comună. În cazul când un coproprietar nu depune actele pentru privatizare, transmiterea în proprietate a lotului este imposibilă.

· când suprafaţa lotului de facto este mai mare decât suprafaţa legală atunci surplusul de suprafaţă la decizia administraţiei publice locale poate fi vândut le preţ liber (care se stabileşte de către Consiliul municipal, dar nu mai mic de 150 – 250 lei/mp.) sau poate fi sechestrat.

· în cazul când imobilul este compus din apartamente şi unul sau mai multe apartamente nu sunt privatizate, atunci privatizarea terenului este imposibilă.

III. Construcţia caselor de locuit

27. Cu ce începe construcţia unei case de locuit?

Construcţia unei case începe cu elaborarea documentaţiei de proiect. Beneficiarul încheie cu persoane juridice sau fizice autorizate/licenţiate în modul stabilit contract de proiectare a obiectului concret. La încheierea contractului beneficiarul atrage atenţia la denumirea întreprinderii de proiectare, certificatul de înregistrare a firmei la Camera Înregistrării de Stat, nr. si data eliberării licenţei pentru activitate de proiectare. Conform legislaţiei, licenţa este eliberată pe o perioadă limitată de timp. Beneficiarul trebuie să se convingă că termenul de valabilitate n-a expirat sau poate expira în viitorul apropiat.

28. Ce documente prezintă beneficiarul proiectantului?

La încheierea contractului de proiectare sau într-un termen de timp stipulat în contract, beneficiarul prezintă proiectantului următoarele documente:

· actul de identitate a beneficiarului;
· decizia Primăriei municipiului Chişinău despre atribuirea terenului de pământ;

· titlul de autentificare a dreptului deţinătorului de teren, eliberată de Direcţia funciară a Primăriei şi înregistrată la Oficiul cadastral teritorial Chişinău;

· certificatul de urbanism, eliberat de Direcţia generală arhitectură şi urbanism;

· ridicarea topografică în scara 1:500, eliberate la indicaţia Direcţiei generale arhitectură şi urbanism sau Direcţiei funciare. În anumite cazuri la indicaţia proiectantului se prezintă şi studiul geologic;

· avizele Centrului de medicină preventivă, Direcţiei pompieri şi salvatori, Agenţiei ecologice Centru;

· condiţiile tehnice de racordare a obiectivului la reţele tehnico-edilitare orăşeneşti, eliberate de către serviciile comunale respective.

29. Ce este Certificatul de urbanism?

Certificatul de urbanism este actul emis şi aprobat de Primăria municipiului Chişinău, prin care se fac cunoscute solicitantului elementele ce caracterizeaza regimul juridic, economic, tehnic, precum si urbanistic-arhitectural al unui imobil (teren de pământ), stabilite prin documentatiile de urbanism si de amenajare a teritoriului aprobate.

30. Care este taxa pentru obţinerea Certificatului de urbanism?

În conformitate cu prevederile Hotărârii Guvernului RM nr. 360 din 18.04.1997 “Despre aprobarea Regulamentului privind certificatul de urbanism si autorizarea construirii sau desfiintarii constructiilor si amenajarilor” certificatele de urbanism, eliberate solicitanţilor sunt supuse unor taxe fixe calculate în funcţie de suprafaţa terenurilor şi constituie 10 lei + 0,01 lei pentru fiecare m2 de teren.

Pentru prelungirea valabilităţii certificatului de urbanism, se percepe o taxaăde 50% din valoarea taxei iniţiale.

31. Ce înseamnă regim juridic, economic, tehnic, urbanistic-arhitectural al unui imobil (teren de pământ)?

a) regimul juridic al imobilelor se referă la:

· amplasarea geografică a terenului în intravilan sau extravilan;

· dreptul de proprietate asupra imobilului şi servitutile care îl grevează;

· extrase din documentaţiile de urbanism şi de amenajare a teritoriului sau din regulamentele aprobate, care instituie un regim special asupra imobilului (zone protejate, interdicţii temporare sau definitive de construire, zone declarate de interes public etc.).

b) regimul economic al imobilelor se referă la:

· folosinţa actuală a terenului sau altui bun imobil;

· reglementări fiscale specifice localităţii sau zonei respective.

c) regimul tehnic al imobilelor se referă la:

· echiparea cu utilităţi (apă, canalizare, energie electrică, energie termică, gaze naturale ş.a.);

· sistemul constructiv şi principalele materiale de construcţie permise;

· modul de executare a construcţiilor;

· lucrările conexe de interes public necesare funcţionării obiectivului.

d) regimul urbanistic-arhitectural se referă la:

· destinaţia terenului, stabilită prin documentaţiile de urbanism şi de amenajare a teritoriului aprobate şi capacitatea construcţiei;

· dimensiunile şi suprafeţele parcelelor;

· alinierea terenului şi a construcţiilor faţă de străzile adiacente terenului şi distanţele construcţiilor faţă de proprietăţile vecine;

· inălţimea construcţiilor şi caracteristicile volumetrice ale acestora;

· înfăţişarea construcţiei - expresivitatea arhitecturală, echilibrul compozitional, finisajele etc. - dacă aceasta este prevăzută în regulamentele aprobate;

· circulaţia pietonilor şi a autovehiculelor, accesele şi parcajele necesare;

· procentul de ocupare a terenului;

· coeficientul de utilizare a terenului.

32. Cine sunt beneficiarii pentru care se eliberează certificatul de urbanism?

În conformitate cu legislaţia în vigoare Direcţia generală arhitectură şi urbanism trebuie să elibereze certificate de urbanism pentru acelaşi teren tuturor solicitanţilor, care pot avea interese identice sau chiar diferite. Eliberarea certificatelor se suspendă în momentul în care unuia dintre solicitanţi i se repartizează terenul pentru proiectare prin atribuire prealabilă, conform legislaţiei în vigoare.

33. Care este termenul de valabilitate a certificatului de urbanism?

Valabilitatea certificatului de urbanism se stabileşte de către emitent, pe un termen de la 3 până la 24 luni, începând cu data emiterii, în funcţie de caracteristicile urbanistice ale zonei în care se află imobilul. Prelungirea valabilităţii certificatului de urbanism se poate face de către emitent, la cererea titularului, pe o perioadă de timp de maximum 12 luni.

34. Ce este Autorizaţia de construire/desfiinţare?

Autorizaţia de construire/desfiinţare este actul emis de Primăria municipiului Chişinău prin care se autorizează executarea construcţiilor şi amenajărilor sau desfiinţarea lor în temeiul şi cu respectarea documentaţiilor de urbanism şi amenajare a teritoriului, certificatului de urbanism şi documentaţiei de proiect elaborate, verificate şi aprobate în modul stabilit.

35. Cum se obţine autorizaţia de construire/desfiinţare?

Pentru obţinerea autorizaţiei de construire/desfiinţare beneficiarul completează formularul cererii-tip şi o prezintă Direcţiei controlul regimului urban la care se anexează:

· actul de identitate a beneficiarului;

· decizia Primăriei municipiului Chişinău despre atribuirea terenului de pământ;

· titlul de autentificare a dreptului deţinătorului de teren;

· în cazul reconstrucţiei, modificării construcţiilor existente – actele de autentificare a dreptului deţinătorului de imobil;

· certificatul de urbanism (să fie valabil si scopul eliberarii lui să coincidă cu obiectul cererii pentru autorizare);

· proiectul de execuţie elaborat, avizat, verificat şi aprobat în modul stabilit;

· costul estimativ al obiectivului determinat de beneficiar în baza proiectului tehnic elaborat de proiectanti autorizati;

· actul trasării hotarelor terenului şi axelor obiectivului în natură, eliberat de Direcţia generală arhitectură şi urbanism;

· expertiza tehnică pentru obiectivele supuse reconstrucţiei, modernizării;

· contractul privind efectuarea supravegherii de autor;

· copia contractului de antrepriză;

· copia ordinului beneficiarului despre numirea responsabilului pentru supravegherea tehnică;

· registrul de execuţie a lucrărilor după forma stabilită.

36. Cine poate fi titularul Autorizaţiei de construire/desfiinţare?

Titularul autorizaţiei de construire poate fi persoană fizică sau juridică deţinătoare a unui titlu asupra imobilului obţinut prin atribuirea definitivă conform legislatiei în vigoare, care îi conferă dreptul de construire şi care solicită, fie direct, fie printr-un împuternicit, eliberarea acestei autorizaţii. Împuternicit poate fi proiectantul, antreprenorul sau orice altă persoană fizică sau juridică, în condiţiile legii.

37. Care este obligaţia titularului Autorizaţiei de construire în raport cu reprezentanţii organelor de control?

Titularul autorizaţiei de construire este obligat să păstreze pe şantier în stare perfectă autorizaţia de construire şi documentaţia vizată spre neschimbare, pe care le va prezenta la cerere, pe toată durata executării lucrărilor, organelor abilitate cu executarea controlului, potrivit legislaţiei în vigoare.

38. Care este termenul de valabilitate a autorizaţiei de construire?

Perioada de valabilitate a se consideră intervalul de timp în interiorul căruia este obligatorie începerea şi finalizarea lucrărilor autorizate. Acest interval de timp se stabileşte de către emitentul autorizaţiei, în funcţie de interesul public şi de gradul de complexitate al lucrării. Perioada de valabilitate nu poate depăşi 12 luni de la eliberarea autorizaţiei. Neînceperea lucrărilor în intervalul de valabilitate conduce la pierderea valabilităţii autorizaţiei.

39. Ce soluţii pot fi în cazul expirării termenului de valabilitate a autorizaţiei de construire?

În cazul în care construcţia nu a fost executată integral în termenul stabilit, autorizaţia de construire se poate prelungi o singură dată cu cel mult 1 an.

40. Care sunt motivele pierderii valabilităţii autorizaţiei de construire?

Autorizaţia de construire îşi pierde valabilitatea şi în situaţia în care se modifică condiţiile, datele sau conţinutul documentaţiei ce au stat la baza eliberării acesteia, fiind necesară eliberarea unei noi autorizaţii.

Nesolicitarea prelungirii autorizaţiei sau neîncheierea executării lucrarilor în termenele stabilite prin autorizaţie sau prin prelungirea acesteia conduc la pierderea valabilităţii autorizaţiei.

În această situaţie continuarea lucrărilor se poate face numai după eliberarea a unei noi autorizaţii de construire.

După expirarea termenului de valabilitate a autorizaţiei lucrarea se consideră ca fiind executată fără autorizaţie.

41. Cine monitorizează respectarea procedurilor stabilite în vederea certificatelor de urbanism şi autorizaţiilor de construire/desfiinţare?

Controlul asupra respectării procedurilor de eliberare a certificatelor de urbanism şi a autorizaţiilor de construire/desfiinţare, precum şi controlul valabilităţii autorizaţiilor de construire este pus în seama Inspecţiei de Stat în Construcţii.

42. Care pot fi consecinţele nerespectării procedurilor stabilite?

În caz de depistare a faptelor de încălcare a acestei proceduri Inspecţia de Stat în Construcţii, prin prescripţie proprie, sistează valabilitatea certificatului de urbanism şi autorizatiei de construire / desfiinţare până se vor lua măsurile necesare pentru lichidarea încălcării.

Neîndeplinirea prescripţiei Inspecţiei de Stat în Construcţii atrage după sine aplicarea sancţiunilor prevăzute în Codul cu privire la contravenţiile administrative.

43. Care este taxa pentru obţinerea Autorizaţiei de construire?

În conformitate cu prevederile Hotărârii Guvernului RM nr. 360 din 18.04.1997 “Despre aprobarea Regulamentului privind certificatul de urbanism si autorizarea construirii sau desfiintarii constructiilor si amenajarilor” autorizaţiile de construire, eliberate beneficiarilor sunt supuse unor taxe fixe calculate în funcţie de destinatia si valoarea constructiilor sau a instalatiilor şi constituie:

· 1,0 % din valoarea autorizata a lucrarilor sau a constructiei obiectivelor pentru toate tipurile de constructii, precum si a caselor de locuit cu doua sau mai multe niveluri si suprafata utila mai mare de 100 mp;

· 0,1 % din valoarea autorizata a lucrarilor sau constructiei locuintelor proprietate privata cu un nivel, inclusiv instalatiilor aferente acestora;

· 0,5 % din valoarea autorizata a lucrarilor sau a constructiei blocurilor locative, inclusiv instalatiilor aferente acestora. Începând cu decembrie 2001 această taxă s-a majorat nemotivat de 20 de ori pentru blocurile de locuinţe cu valoarea de peste un milion lei.

Pentru prelungirea valabilităţii autorizatiilor de construire sau desfiintare se percepe o taxă de 50% din valoarea taxei iniţiale.

44. Ce reprezintă recepţia construcţiei?

Recepţia construcţiei reprezintă etapa finală la realizarea unei construcţii. Această etapă este obligatorie şi constă în certificarea existenţei construcţiei pe baza examinării nemijlocite a acesteia. La examinarea pentru recepţia finală se verifică corespunderea construcţiei cu documentaţia de proiect şi de execuţie elaborată şi verificată în modul stabilit. Conform legislaţiei în vigoare se interzice exploatarea construcţiei fără recepţia acesteia în modul stabilit.

45. Care sunt etapele de recepţie a construcţiei?

Recepţia lucrărilor de construcţie se realizează în două etape:

· recepţia la terminarea lucrărilor;

· recepţia finală.

46. Cine formează şi cine fac parte din comisia de recepţie?

Comisia de recepţie a construcţiilor este formată de investitor într-o componenţă de cel puţin 5 persoane. În calitate de membri ai comisie de recepţie sunt incluşi reprezentantul investitorului, reprezentantul administraţiei publice locale şi specialişti notorii în domeniu. Nu pot fi membri ai comisiei de recepţie reprezentantul executantului construcţiei şi ai proiectantului, deşi aceştea participă obligatoriu la recepţie ca invitaţi. În municipiul Chişinău preşedintele comisiei de recepţie este obligatoriu reprezentantul administraţiei publice locale (de obicei viceprimarul de ramură).

47. Care sunt particularităţile recepţiei caselor de locuit particulare?

Pentru anumite case de locuit particulare procedura este mai simplificată. În comisia pentru recepţia caselor de locuit cu un singur nivel, construite pentru una sau două familii şi cu o suprafaţă mai mică de 150m², se includ numai reprezentantul investitorului şi reprezentantul administraţiei publice locale. Pentru celelalte case particulare procedura este similară cu cea utilizată la recepţia tuturor construcţiilor.

48. Ce acte trebuie prezentate comisiei de recepţie?

Antreprenorul împreună cu investitorul prezintă Comisiei de recepţie următoarele acte:

· certificatul de urbanism;

· autorizaţia de construcţie;

· documetaţia de proiect şi de execuţie a construcţiei;

· adresa poştală a obiectivului, eliberată de Direcţia generală arhitectură şi urbanism;

· ridicarea topografică de control la scara 1:500, efectuată de Direcţia generală arhitectură şi urbanism la comanda investitorului;

· cartea tehnică a construcţiei;

· avizele serviciilor de pompieri, sanitare, de protecţie a mediului şi altor organe de control privind execuţia de facto a construcţiei;

· dosarul tehnic a construcţiei şi certificatul de evaluare eliberate de organul cadastral teritorial.

49. Ce documente trebuie prezentate pentru înregisrarea unei construcţii noi?

Construcţia nouă este întrodusă în Registrul bunurilor imobiliare la cererea investitorului (beneficiarului) de organul cadastral teritorial în raza căruia a fost ridicată construcţia. Înregistrarea primară a construcţiei are loc concomitent cu înregistrarea dreptului de proprietate a investitorului (beneficiarului) asupra imobilului. Pentru înregistrarea primară a construţiei şi a dreptului de proprietate asupra acesteia sunt necesare următoarele acte:

· documentul care confirmă dreptul asupra lotului de teren, unde este amplasată construcţia nefinalizată (contract, titlul de autentificare a dreptului deţinătorului de teren etc.);

· procesul verbal de recepţie finală, întocmit în modul stabilit;

· planul lotului, întocmit de organul cadastral;

· dosarul tehnic a construcţiei, întocmit de organul cadastral teritorial;

· actul de identitate a beneficiarului.

IV. Investirea mijloacelor financiare în construcţia de locuinţe

50. Ce firme, întreprinderi, companii construiesc în Chişinău locuinţe pentru vânzare?

Actualmente, la sfârşitul anului 2004, în municipiul Chişinău mai mult de 30 de firme, întreprinderi, companii în calitate de beneficiari construiesc blocuri de locuinţe cu multe etaje pentru comercializare. Unele dispun de o bogată practică de activitate în domeniul construcţiilor, însă până în prezent nu şi-au manifestat pe deplin potenţialul de developer în piaţa de locuinţe. Altele au fost fondate câţiva ani în urmă în scopul obţinerii profitului şi deja au înregistrat rezultare satisfăcătoare. În tot cazul, piaţa construcţiilor de locuinţe s-a dezvoltat mult comparativ cu anii 1995-1997 şi are tendinţa spre o dezvoltare mai amplă.

51. Ce garanţii oferă firmele, agenţiile de imobil clienţilor în perioada de construcţie a caselor de locuit pentru ca investitorii să nu rămână în pierdere?

Spre regret, firmele care construiesc spaţiu loctiv pentru comercializare şi colectează mijloace băneşti de la investitori până la începutul construcţiei, nu garantează lipsa totală a riscurilor care pot afecta activitatea lor în acest domeniu.

52. Care ar fi unele criterii de selectare a firmei potrivite pentru investitor la construcţia locuinţelor?

Pentru a evita sau cel puţin a minimaliza apariţia unor posibile riscuri în perioada de construire a casei, investitorii ar trebui să studieze piaţa de construcţii, activitatea firmelor cu care intenţionează să încheie contracte şi să selecteze de sine stătător cea mai potrivită firma.

O sursă importantă pentru investitor poate deveni informaţia obţinută de la persoane care deja au avut relaţii cu anumite firme de imobil. La momentul încheierii contractului cu clienţii firma trebuie să dispună de documentaţia de proiect coordonată cu instanţele de resort, decizia primăriei pentru atribuirea terenului de pământ firmei cu care discută investitorul.

În discuţie cu reprezentanţii firmei se va atrage atenţia la nivelul de competenţă a personalului companiei, istoria activităţii firmei sau rezultatele obţinute în domeniu în ultimii 2-4 ani.

Este important pentru investitor să cunoască dacă firma a avut cazuri de judecată cu clienţii, motivele conflictului, cât a durat soluţionarea disensiunilor şi cine a câştigat procesul judiciar.

Este deajuns să discuţi la telefon cu reprezentanţii unor firme pentru a crea o imagine despre credibilitatea ei. Unele firme nu vor să numească numele, pronumele directorului/managerului întreprinderii şi adresa ei, forma de organizare juridică sau anul fondării companiei etc.

53. Ce documente solicită firmele, agenţiile de imobil de la clienţi referitor la garanţia rambursării preţului restant al locuinţei?

În cazul în care investitorul nu devine proprietar al locuinţei construite până la achitarea deplina a preţului ei, firmele nu solicită garanţii suplimentare, deoarece însăşi locuinţa construită serveşte garanţie pentru firmă. Această metodă este utilizată de toate întreprinderile în piaţa de imobil.

54. Ce ar trebui să întreprindă investitorul la încheierea contractului investiţional?

Înainte de a semna contractul sau alte documente propuse de firmă investitorul trebuie să studieze în detalii conţinutul contractului de investiţie, să clarifice: care tipuri de lucrări se angajează să execute firma, în ce stare tehnică îi va transmite locuinţa investitorului, responsabilitatea firmei când calitatea lucrărilor nu corespunde normelor, marca, tipul instalaţiilor tehnico-sanitare, tâmplăriei, preţul contractual final al apartamentului concret, condiţiile de plată şi termenii de construcţie a casei de locuit.

55. Ce prezintă ANL – Agenţia Naţională Lociinţă?

În scopul accelerării soluţionării problemei construcţiei locuinţelor, modernizării, reabilitării şi extinderii spaţiului locativ, atragerii şi administrării mijloacelor financiare în domeniul construcţiei de locuinţe, Guvernul RM prin Hotărârea nr. 639 din 27.05.2003 a instituit Agenţia Naţională Locuinţă, cărea i s-a transmis la balanţă toate blocurile de locuinţe nefinalizate din municipiul Chişinău şi centrele raionale, construcţia cărora a fost finanţată din sursele bugetului de stat.

ANL a început activitatea cu elaborarea pachetului de acte normative necesare pentru determinarea modului şi condiţiilor de investire în construcţia locativă a mijloacelor băneşti ale populaţiei cu achitarea preţului locuinţei în rate. Practic, ANL trebuie să devină un actor viabil al pieţei de imobil, să construiască locuinţe la preţuri mai joase decât cele mai mici preţuri de piaţă, să se orienteze spre îmbunătăţirea condiţiilor locative ale categoriilor de populaţie cu venituri estimate sub nivelul mediu şi pentru familiile tinere. Fiind dirijată de administraţia publică centrală, ANL ar reuşi să realizeze obiectivele trasate cu suportul financiar al statului, dar, deocamdată, organele ierarhic superioare, nu reuşesc prin structura fondată să influenţeze majorarea volumului de construcţii locative şi reducerea preţului la locuinţe în piaţa de imobil. Pentru o prezentare obiectivă a potenţialului ANL-eului este nevoie de cel puţin 3-4 ani de activitate.

56. Ce prezintă AMIC SA - Agenţia Municipală de Ipotecă din Chişinău?

Agenţia Municipală de Ipotecă din Chişinău a fost fondată în anul 1998 de către Primăria municipiului Chişinău cu forma de organizare juridică societate pe acţiuni. Scopul principal al Agenţiei este implementarea unor noi mecanisme de finanţare a construcţiilor locative pentru extinderea accesului la locuinţe a cetăţenilor cu venituri medii şi mici care nu au posibilitate să achite preţul locuinţei integral la momentul încheierii contractului.

57. Care sunt avantajele oferite de Agenţia de Ipotecă investitorilor faţă de celelalte firme?

Avantajele Agenţiei Municipale de Ipotecă faţă de celelalte firme-concurente sunt:

· preţurile la apartamentele construite de Agenţie mai joase decât în piaţa de imobil pentru locuinţe similare

· posibilitatea de rambursare în rate a sumei rămase după achitarea primei cote pe o perioadă de 10 ani, începând cu darea în folosinţă a locuinţei

· mărimea dobânzii de numai 8% anual calculată la suma rămasă

· preţul apartamentului nu se modifică pe toată perioada de rambursare a costului restant

· termenul de construcţie constituie 14-18 luni în funcţie de capacitatea blocului de locuinţe

· volumul de construcţie în creştere. În anii 1999-2001 Agenţia a dat în exploatare câte un bloc de locuinţe anual, iar în 2002-2004 – câte 2-4 blocuri. În total până la sfârşitul anului 2004 Agenţia a dat în exploatare 12 blocuri de locuinţe cu 530 apartamente şi în faza de construcţie se află încă 7 blocuri. Până în anul 2010 Agenţia preconizează să construiască circa 4000 de locuinţe.

58. Cine poate cumpăra o locuinţă construită prin metoda creditării ipotecare?

Orice persoană, indiferent de cetăţenie, viza de reşedinţă (în Chişinău sau în altă localitate a Republicii Moldova), care a atins vârsta majoratului, de 18 ani, aptă de muncă, angajată în servici, cu posibilităţi financiare de achitare a preţului imobilului solicitat, care investeşte la momentul încheierii contractului cel puţin 45% din preţul contractual al locuinţei şi îşi asumă obligaţia să ramburseze suma rămasă şi rata dobânzii lunar într-o perioadă nu mai mare de 10 ani.

59. Pentru care categorii de cetăţeni Agenţia de Ipotecă construieşte locuinţe?

În mod general, Agenţia construieşte locuinţe pentru persoane cu putere de plată redusă, care nu au posibilitate să achite preţul integral al imobilului la momentul perfectării tranzacţiei, dar dispun de mijloace băneşti suficiente pentru a plăti cota iniţială şi a rambursa în perioada stabilită suma rămasă. Totuşi, printre investitori sunt persoane care dispun de mijloace financiare suficiente pentru a achita preţul imobilului integral, dar, beneficiind de posibilitatea de achitare în rate, folosesc mijloacele rămase la dezvoltarea afacerilor personale. Scopul Agenţiei nu esta de a asigura cu locuinte toata lumea, ci numai pe acei care pot să achite, în condiţii destul de avantajoase, contravaloarea locuinţelor contractate.

60. Există o limită a vârstei investitorilor la procurarea locuinţelor cu achitarea în rate sau nu?

Deoarece termenul de rambursare a datoriei în rate este de 10 ani, firma poate să limiteze vârsta maximală a investitorului din considerente ca la momentul stingerii datoriei investitorul să-şi păstreze activitatea de muncă activă pentru a achita preţul restant deplin al imobilului şi rata dobânzii în termenii stabiliţi în contract. În cazul în care investitorul achită preţul locuinţei integral la momentul efectuării tranzacţiei, vârsta lui nu se ia în consideraţie.

61. Care este ordinea de procurare a locuinţelor prin intermediul AMIC?

Doritorii de a cumpăra o locuinţă depun o cerere pe numele conducătorului Agenţiei.

Cererile se primesc numai după:

· elaborarea documentaţiei de proiect pentru construirea casei de locuit concrete,

· calcularea preţului contractual al fiecărui apartament în parte.

Investitorul face cunoştinţă cu:

· amplasamentul blocului de locuinţe şi parametrii tehnici ai clădirii,

· caracteristica funcţional-planimetrică a locuinţei,

· tipul lucrărilor de finisare a încăperilor executate de către Agenţie,

· nivelul de completare a locuinţei cu echipamente tehnico-sanitare,

· preţul contractual al locuinţei concrete,

· conţinutul contractului de investiţie,

· termenul de construire a casei de locuit.

În cazul în care solicitantul acceptă condiţiile stipulate în contractul de investiţie, îi convine locul amplasării blocului de locuinţe, caracteristica funcţional-planimetrică a locuinţei şi altele el depune o cerere.

62. Ce documente sunt necesare de depus pentru a obţine un apartament de la AMIC?

Pentru a obţine dreptul de a investi mijloace băneşti la construcţia locuinţei prin intermediul AMIC, investitorul depune următoarele documente:

· copiile buletinelor de identitate ale membrilor adulţi ai familiei

· copiile certificatelor de naştere ale copiilor minori

· copia certificatului de căsătorie

· cererea de cumpărare a apartamentului semnată de toţi membrii adulţi ai familiei

· certificate de la locul de lucru ale persoanelor angajate în servici cu indicaţia funcţiei deţinute şi mărimea salariului/venitului lunar/anual calculat.

63. Care sunt condiţiile de achitare în rate pentru locuinţele procurate de la Agenţia de Ipotecă?

Pentru a procura locuinţa dorită investitorul depune pe contul Agenţiei la momentul întocmirii contractului de investiţie o cotă în mărime de cel puţin 45 % din preţul contractual al apartamentului.

Suma rămasă investitorul o va rambursa lunar în rate egale pe o perioadă de 10 ani, începând cu primirea cheilor de la apartament. În această perioadă el va achita lunar dobânda în mărime de 8 % anual calculată la suma restantă.

După darea apartamentului în folosinţă, investitorul achită toate serviciile locativ-comunale şi impozitele fiscale.

Investitorul va obţine dreptul de proprietate asupra locuinţei numai după achitarea deplină a preţului contractual al apartamentului.

64. În ce valută se estimează preţul locuinţei şi cum are loc achitarea?

În scopul reducerii riscului financiar care poate apărea ca rezultat al hiperinflaţiei valutei naţionale şi poate afecta în egală măsură investitorul, Agenţia, organizaţiile implicate în procesul de proiectare şi construcţie, întreprinderile producătoare a materialelor şi elementelor de construcţie etc., evaluarea preţului apartamentelor se efectuează în valută liber convertibilă, iar achitarea - în lei moldoveneşti. Preţul locuinţei apreciat la momentul semnării contractului investiţional nu se modifică pe tot parcursul perioadei de rambursare fără acordul ambelor părţi.

65. Cum se calculă şi se achită rata dobânzii pentru locuinţele cumpărate în rate?

Rata dobânzii la achitarea în rate a preţului locuinţei construite se calculează la suma nerambursată şi se achită lunar. Spre exemplu.

Suma rămasă constituie 15 mii dolari SUA, care trebuie achitată în timp de 10 ani cu rata dobânzii de 8% anual.

Graficul calendaristic de rambursare a preţului restant pentru primul an se prezintă astfel:

în $ SUA
	Lunile
	Datoria la
începutul lunii
	Rambursarea
datoriei
	Dobânda
	Total pentru
achitare

	1
	15000.0
	125,0
	100,00
	225,00

	2
	14875.0
	125,0
	99,17
	224,17

	3
	14750.0
	125,0
	98,33
	223,33

	4
	14625.0
	125,0
	97,50
	222,50

	5
	14500.0
	125,0
	96,67
	221,67

	6
	14375.0
	125,0
	95,83
	220,83

	7
	14250.0
	125,0
	95,00
	220,00

	8
	14125.0
	125,0
	94,17
	219,17

	9
	14000.0
	125,0
	93,33
	218,33

	10
	13875.0
	125,0
	92,50
	217,50

	11
	13750.0
	125,0
	91,67
	216,67

	12
	13625.0
	125,0
	90,83
	215,83

	Total primul an
	1500,0
	1145,00
	2645,00


După cum se vede din tabel dobânda descreşte în funcţie de mărimea preţului neachitat. În 12 luni suma dobânzii calculate s-a micşorat cu aproape 10 dolari SUA. În continuare ea va descreşte în termenul stabilit până la valoarea 0.

66. Se permite oare rambursarea anticipată a sumei restante din preţul locuinţei.

Agenţia permite investitorilor să ramburseze suma rămasă înainte de termenul stabilit în graficul calendaristic fără achitarea ratei dobânzii calculate iniţial sau a unor penalităţi. Achitarea sumei rămase în mod anticipat este în favoarea investitorilor, deoarece se micşorează suma dobânzii calculate şi în final clientul plăteşte o supravaloare mai mică.

67. Este oare posibil ca în loc de cotă iniţială investitorul să introducă contravaloarea imobilului de care dispune ca proprietar.

La dorinţa solicitantului Agenţia acceptă achitarea cotei iniţiale cu contravaloarea imobilului care-i aparţine investitorului cu drept de proprietate şi liber de orice viciu juridic.

În acest caz Agenţia evaluează şi coordonează cu investitorul valoarea imobilului la preţul de piaţă. Imobilul trece în posesia Agenţiei cu drept de proprietate prin contractul de vânzare-cumpărare autentificat notarial şi înregistrat la Oficiul cadastral teritorial Chişinău.

În cazul în care valoarea imobilului este mai mică decât mărimea cotei iniţiale pentru locuinţa care se construieşte la cererea solicitantului, atunci investitorul achită şi această diferenţă. Termenul de transmitere a imobilului (locuinţei, garsonierei) cumpărat de la investitor se stipulează în contractul de vânzare-cumpărare.

68. Cum ar putea să beneficieze de apartamente şi persoanele care nu dispun de suma necesară pentru a achita cota iniţială de 45%?

În scopul asigurării accesului la locuinţe pentru cetăţenii care nu dispun de suma necesară pentru a achita cota iniţială de 45%, Agenţia elaborează un program, care va permite acestora să acumuleze banii în valută liber convertibilă pe un cont depozitar bancar într-o perioadă de 2-3 ani. După aceasta banca îi va acorda şi un credit care în sumă va acoperi preţul total al locuinţei procurate de la Agenţia de Ipotecă.

69. În ce stare tehnică sunt date în exploatare apartamentele?

Conform normelor în vigoare beneficiarul clădirii de locuit este obligat să finalizeze toate lucrările ce se referă la amenajarea teritoriului, reţele tehnico-edilitare, liftul, comunicaţii, faţade, acoperişul şi scara casei. În interiorul apartamentului firma execută:

· instalarea uşii de metal la intrarea în apartament

· instalarea tuturor ferestrelor de tip termopan

· tencuirea interioară a tuturor pereţilor

· executarea stratului-suport cu şapă de ciment pentru instalarea pardoselilor

· ramificarea reţelelor interioare pentru aprovizionarea locuinţei cu apă rece, energie electrică, gaze naturale, evacuarea apelor uzate, dar fără robinete, întrerupătoare, prize electrice

· instalarea contoarelor de apă, energie electrică, gaze naturale

· instalarea în fiecare apartament a cazanului pe gaze naturale cu sistemul de încălzire individuală şi aprovizionare cu apă caldă.

Practic, la darea în exploatare a obiectivului, blocul de locuinţe este conectat la reţelele orăşeneşti tehnico-edilitare şi fiecare apartament este aprovizionat cu apă rece, energie electrică şi gaze naturale.

Restul tipurilor de lucrări investirorul le execută din contul propriu după primirea locuinţei în folosinţă.

70. Cine este proprietarul apartamentului construit prin metoda creditării ipotecare?

În perioada de construcţie a casei şi până la achitarea integrală a peţului apartamentului dreptul de proprietate asupra locuinţei investitorului îl deţine Agenţia. După darea în exploatare a casei Agenţia îi transmite investitorului locuinţa în folosinţă. Investitorul este stăpân adevărat al locuinţei, dar nu proprietar. 

71. În ce condiţii investitorul devine proprietar al apartamentului construit din sursele proprii/

Investitorul devine proprietar al apartamentului numai după rambursarea integrală a preţului locuinţei şi perfectează, de comun acord cu Agenţia, dreptul său de proprietar asupra apartamentului. Taxele pentru legalizare a dreptului de proprietate asupra locuinţei se achită de către investitor.

72. Ce se va întâmpla în cazul în care investitorul nu va putea rambursa preţul restant al locuinţei?

În acest caz pot fi două variante:

a) investitorul prezintă directorului/managerului firmei motive întemeiate şi solicită printr-o cerere în scris să i se reeşaloneze datoria admisă pentru următoarele câteva luni, dar fără prelungirea termenului final de rambursare a preţului locuinţei, conform planului calendaristic întocmit la semnarea contractului de investiţie.

b) fiind incapabil de a-şi onora obligaţiunile contractuale în vederea rambursării în continuare a sumei restante, investitorul cere rezilierea contractului investiţional. După vânzarea locuinţei altei persoane Agenţia îi va restitui investitorului sumele achitate, cu excepţia ratei dobânzii şi serviciilor comunale achitate şi, în cazul în care investitorul a admis datorii faţă de Agenţie, ele la fel vor fi reţinute.

73. Ce se va întâmpla în cazul în care invesitorul, din anumite motive, nu va rambursa suma restantă în termenul stabilit de 10 ani?

De obicei, majoritatea investitorilor rambursează preţul restant al locuinţei anticipat, o parte din ei au achitat deja preţul integral şi au devenit stăpâni ai apartamentelor cu drept de proprietari. Ponderea investitorilor cu datorii la achitarea preţului locuinţei este foarte mică. Totuşi, în cazul în care cineva din investori nu nu va rambursa suma restantă în termenul stabilit în contractul investiţional, atunci rata plăţii pentru chirie va fi stabilită în mărime de 24 % anual calculată la suma neachitată şi se va întocmi un nou grafic calendaristic pentru o perioadă strict limitată..

74. Are dreptul investitorul să transmită apartamentul deocamdată neachitat în chirie/locaţiune altor persoane?

Desigur, stăpânul poate să transmită apartamentul deocamdată neachitat în chirie/locaţiune altor persoane, indiferent de scopul pe care-l urmăreşte, dar cu permisiunea în scris a Agenţiei şi acordul membrilor familiei investitorului, inclusiv şi celor care temporar la moment lipsesc. Procedura de transmitere a locuinţei nu necesită plăţi suplimentare.

Totodată, investitorul are dreptul să instaleze cu traiul, în modul stabilit, în locuinţă, membrii familiei, părinţii, alte rude apropiate.

75. Ce proiecte tehnice realizează Agenţia de Ipotecă şi care sunt mărimile/ariile locuinţelor construite?

La începutul activităţii Agenţia a finalizat 2 blocuri de locuinţe cu 9 etaje seria 135 cu strutura de rezistenţă executată şi tâmplăria instalată. Celelalte 10 case de locuit cu multe etaje Agenţia le-a achiziţionat prin comercializare în stare nefinalizată de la întreprinderi insolvabile care începuseră construcţia lor până în anii 1994, dar din lipsa mijloacelor financiare lucrările de construcţie au fost abandonate. După modificarea proiectelor, aceste clădiri au devenit mai atractive, ariile locuinţelor – mai mari, nivelul de confort în apartamente – mai înalt.

Actualmente Agenţia construieşte blocuri de locuit în baza proiectelor tehnice individuale cu aratamente mai spaţioase comparativ cu cele tradiţionale:

· apartament cu 1 cameră – 45 – 50 m2 suprafaţă totală 

· apartament cu 2 camere – 65 – 75 m2

· apartament cu 3 camere – 85 – 95 m2

· apartament cu 4 camere – 125 – 135 m2.

76. Cum se calculează suprafaţa totală a locuinţei?

În conformitate cu normativele în vigoare aria locuinţei este constituită din:

· suprafaţa locuibilă – dormitoareleşi salonul.

· suprafaţa auxiliară – bucătăria/sufrageria, camera de baie, viceul, coridorul, antreul, treceri, cămara din spaţiul locuinţei.

· suprafaţa locativă – încăperile locuibile înpreună cu cele auxiliare.

· suprafaţa totală – suprafaţa locativă plus:

· suprafaţa balcoanelor şi teraselor cu coeficientul 0,3.

· suprafaţa logiilor cu coeficientul 0,5.

· suprafaţa verandelor şi cămărilor neîncălzite cu coeficientul 1,0.

În suprafaţa locuinţei nu se include:

· aria ocupată de sobă/cămin

· ariile încăperilor cu înălţimea de la pardosea/podea până la tavan mai mică de 1,6 m

· aria coridoarelor, scărilor, culoarelor comune care aparţin cel puţin la 2 locuinţe.

Lungimea, lăţimea încăperilor se măsoară între suprafeţele pereţilor la nivelul pardoselei, fără a lua în consideraţie plinta.

77. Care categorii de cetăţeni se bucură de anumite facilităţi/înlesniri în cadrul programelor de construcţie a locuinţelor?

Spre regret, toate firmele construiesc locuinţe din contul mijloacelor băneşti ale populaţiei care investeşte bani la construcţia locuinţei concrete. Astfel noţiunea de înlesnire dispare, deoarece în prezent nu există o sursă, un fond pentru acoperirea sumelor înlesnite. Facilităţile sub formă de reducere a costurilor sau acordare a unor sume de mijloace băneşti anumitor categorii de persoane la construcţia locuinţelor, ar trebui să se acorde din bugetul de stat sau municipal. La începutul anului 2005 Primăria municipiului Chişinău prevede darea în exploatare a unui bloc de locuit cu 69 apartamente din str. Deleanu, construit din sursele bugetului local. Locuinţele vor fi date în chirie persoanelor socialmente vulnerabile fără dreptul de înstrăinare/privatizare.

78. Diferă oare preţurile la apartamente în funcţie de amplasamentul lor pe etaje?

Evident că preţurile la apartamente similare în acelaşi bloc locativ sunt diferite în funcţie de amplasarea lor pe etaje. Cele mai scumpe, dar şi mai solicitate, sunt locuinţele la etajele de jos (1-4 într-un bloc cu 9 etaje). Apartamentele de la ultimul etaj sunt cele mai ieftine.

79. Poate oare investitorul să renunţe la executarea unor tipuri de lucrări de către firmă?

Se permite ca investitorul printr-o cerere în scris să renunţe la executarea unor tipuri de lucrări, motivând argumentat solicitarea. În acest caz volumul lucrărilor neexecutate va fi exclus din devizul de cheltuieli, iar investitorul – scutit de achitarea lor.

80. Are dreptul oare investitorul să solicite modificarea soluţiei funcţional-planimetrice a locuinţei în perioada de construcţie după placul propriu?

Investitorul are dreptul să se adreseze în scris Аgenţiei şi proiectantului blocului de locuinţe în decurs de o perioadă de timp stabilită de beneficiarul clădirii de locuit şi sa-şi expună dorinţele asupra elaborării din cont propriu a unei noi soluţii funcţional-planimetrice a locuinţei în limita axelor existente ale pereţilor portanţi, fără afectarea rezistenţei elementelor constructive ale clădirii. Instituţia de proiectare, de comun acord cu beneficiarul blocului de locuinţe, examinează cererea, perfectează planimetria apartamentului, coordonează proiectul modificat cu serviciul sanitaro-epidemiologic, pompierii, în ultimă instanţă cu investitorul, estimează costul lucrărilor şi, după ce investitorul achită cheltuielile legate de modificarea proiectului, transmit desenele modificate întreprinderii de construcţie spre executare.

81. Cine achită plăţile pentru serviciile locativ-comunale în cazul când în apartamentul construit din contul investitorului nu locuieşte nimeni?

Serviciile locative (de întreţinere/deservire a blocului de locuinţe) şi cele comunale sunt achitate de stăpânul locuinţei, indiferent de domiciliul efectiv al acestuia. În cazul în care stăpânul pleacă peste hotare pe o perioadă îndelungată şi în apartament nu locuieşte altcineva, la cererea motivată în scris al acestuia, administratorul casei îl scuteşte de plata pentru lift, energia electrică pentru iluminarea locurilor comune, evacuarea gunoiului. Celelalte tipuri de servicii comunale sunt contorizate şi vor fi achitate conform indicaţiilor contoarelor.

82. Ce facilităţi au angajaţii instituţiilor bugetare sau tinerele familii la construcţia unei locuinţe prin intermediul AMIC?

În conformitate cu “Regulamentul privind construcţia locuinţelor prin metoda creditării ipotecare şi modalitatea finanţării acestora” adoptat de Primăria municipiului Chişinău la 25.12.2001, lucrătorii instituţiilor bugetare subordonate Primăriei municipiului Chişinău sunt scutiţi de de achitarea ratei dobânzii bancare pentru creditele primite de AMIC la construcţia locuinţelor destinate acestor angajaţi. Aceste plăţi sunt acoperite de către Primăria municipiului Chişinău în mărimea, termenul şi modul prevăzute de contractul de credit.

Tinerele familii pot beneficia de asemenea facilităţi numai în cazul în care cel puţin unul din familia tânără (soţul sau soţia) lucrează într-o instituţie bugetară municipală.

83. De ce numai angajaţii instituţiilor bugetare subordonate Primăriei mun. Chişinău se bucură de facilităţi la achitarea preţului locuinţei construite prin metoda creditării ipotecare?

Din următoarele motive:

· interesul Primăriei de a reduce ritmul de emigrare şi fluctuaţie a cadrelor didactice din sistemul învăţământului public, ocrotirii sănătăţii, culturii, altor servicii bugetare;

· acoperirea ratei dobânzii din sursele bugetului municipal pentru creditele bancare acordate Agenţiei de Ipotecă la construcţia locuinţelor pentru angajaţii bugetari;

· grija Primăriei faţă de angajaţii sistemului bugetar care n-au fost luaţi în seamă la îmbunătăţirea condiţiilor locative în perioada anteriaoră.

84. Ce se va înpâmpla în cazul în care angajaţii instituţiilor bugetare care au beneficiat de facilităţi la cumparea apartamentelor îşi vor schimba locul de muncă?

Dacă angajatul unei instituţii bugetare concrete a schimbat locul de lucru şi s-a transferat într-o altă instituţie bugetară la fel subordonată Primăriei municipiului Chişinău, el, de facto, nu-şi schimbă statutul de lucrător al sistenului bugetar municipal şi se bucură de aceleaşi înlesniri.

Persoanele care îşi vor schimba locul de lucru, transferându-se în alte organizaţii, întreprinderi nebugetare, sau instituţii bugetare nesubordonate Primăriei municipiului Chişinău, ori, eliberându-se rămân neangajate, vor fi obligate să achite din momentul concedierii rata dobânzii bancare calculată la suma rămasă/neachitată în mărimea, termenul şi modul prevăzute în contractul de credit încheiat între Bancă şi Agenţie.

85. Care sunt rezultatele obţinute de AMIC până în prezent?

Conform situaţiei la sfârşitul anului 2004 Agenţia de Ipotecă a dat în exploatare 12 blocuri de locuinţe cu 530 ap. 37,7 mii m2 suprafaţă totală, din care 3 blocuri cu 80 apartamente pentru angajaţii instituţiilor bugetare subordonate Primăriei municipiului Chişinău.

86. Cu câte etaje şi din ce materiale se construiesc clădirile de locuit.

Clădirile de locuit cu 5 etaje şi mansardă, precum şi cele cu 9 etaje (şi mansardă) se construiesc din piatră naturală (coteleţ), cărămidă, iar cele cu 12-14 etaje – din beton armat turnat (monolit).

87. Cât timp durează construcţia unui bloc de locuinţe în mod normal.

Durata de construcţie a unei clădiri de locuit cu multe etaje depinde de capacitatea/volumul casei, numărul de apartamente a blocului şi constitue orientativ:

Pentru un bloc de locuinţe  cu 40-50 ap. – 14 luni

cu 80-90 ap. – 18 luni

cu 120 apart. – 24 luni

88. Ce construcţiii execută AMIC în afară de blocuri de locuinţe.

În afară de blocuri de locuinţe cu multe etaje Agenţia de Ipotecă a construit şi obiective cu destinaţie social-culturală - farmacii, frizerii, cafenele, oficii bancare, poştale şi telecomunicaţii, magazine, cusătorie pentru haine etc.

Agenţia de Ipotecă construieşte case de tip vilă fără curte, conform modelului occidental de case unifamiliale, cumulate câte 4-6 în secţii cu intrări separate, dezvoltate pe 2 etaje cu mansardă şi subsol.

89. Cine administrează casele de locuit construite de AMIC după darea lor în exploatare.

După darea în exploatare a caselor de locuit funcţiile de exploatare/întreţinere şi administrare a imobilului şi terenului adiacent clădirilor construite rămâne în seama Agenţiei de Ipotecă. Locatarii achită prin intermediul Agenţiei, fără careva adaosuri la tarifele stabilite, plăţile pentru următoarele tipuri de servicii comunale: energia electrică, apa rece şi canalizarea, exploatarea/întreţinerea liftului, evacuarea gunoiului. În cazul în care ponderea locuinţelor proprietate privată a investitorilor va depăşi 60 la sută, locatarii ar beneficia de dreptul să creeze, în conformitate cu legislaţia în vigoare, asociaţii în condominiu.

90. Care sunt funcţiile şi responsabilităţile investitorului până a deveni proprietar?

Investitorul în calitatea sa de stăpân împreună cu cei din casă/locuinţă sunt obligaţi să respecte prevederile Regulilor de exploatare a locuinţelor, care i se înmânează odată cu transmiterea apartamentului în folosinţă. În conformitate cu aceste Reguli toţi locatarii se oblidă:

a) să asigure integritatea încăperilor locuinţei;

b) să respecte regulile de întreţinere a curăţeniei în locurile de uz comun, să facă şi să întreţină curăţenia în scările blocului locativ şi ascensoare;

c) să folosească încăperile apartamentului conform destinaţiei;

d) să achite la timp plata pentru serviciile locativ-comunale;

e) să respecte regulile antiincendiare la folosirea aparatelor electrice şi de gaze naturale;

f) să folosească raţional energia electrică, termică, gazele naturale, nеadmiţând scurgerea şi irosirea lor nechibzuită;

g) să efectueze la timp, în conformitate cu normele în vigoare, din cont propriu verificarea contoarelor de apă, gaze naturale, precum şi reparaţia apartamentului;

h) să prezinte lunar indicaţiile contoarelor privind consumul de resuse energetice.

91. Există careva restricţii pentru investitor în calitatea sa de stăpân al locuinţei?

În scopul bunei funcţionări a instalaţiilor tehnico-inginereşti din blocul de locuit, a elementelor constructive ale clădirii pe o perioadă de exploatare îndelungată, precum şi din considerente socio-umane privind crearea condiţiilor normale, respectuoase de coabitare a tuturor locatarilor blocului locativ, locatarilor li se interzice:

a) să blocheze balcoanele, loggiile, scările de incendiu, ieşirile de rezervă din clădire;

b) să blocheze accesul la reţelele interioare de apeduct, canalizare, gaze naturale, contoare pentru repararea lor în cazul unor scurgeri;

c) să nu deterioreze sigiliile aplicate la aparatele de măsură a consumului de resurse energetice;

d) să păstreze în spaţiul locuinţei, în casa scării, în subsol, la etajul tehnic, la balcoane substanţe uşor inflamabile, materiale explozive;

e) să efectueze reutilarea şi resistematizarea apartamentului fără permisiunea administratorului clădirii;

f) să construiască samavolnic garaje, hambare, beciuri şi alte construcţii gospodăreşti;

g) să sădească puieţi, arbuşti în locurile pe unde trec reţelele subterane să instaleze samavolnic stâlpi, garduri pe terenul adiacent blocului de locuit;

h) să parcheze în faţa camerei de gunoi orice mijloc de transport, sa-l spele;

i) să se folosească de instalaţiile sanitare tehnice în momentul înfundării reţelei de canalizare, să arunce în canalizare obiecte tari şi substanţe nedizolvante, precum şi substanţe chimice care pot dizolva sistemul de canalizare;

j) samavolnic să regleze/diregleze sistemele tehnice de aprovizionare cu apă, gaze naturale, energie electrică, termică (în cazul aprovizionării apartamentului cu energie termică de la sursa centralizată sau cazangerie la bloc) să mărească randamentul aparatelor de încălzire în apartament şi scări;

k) să arunce în conducta de gunoi obiecte mari, să verse diverse substanţe lichide, obiecte aprinse, inflamabile şi explozive, care pot înfunda conducta de gunoi şi aprinderea gunoiului;

l) să arunce de la etaje diferite obiecte, inclusiv gunoaie, mucuri de ţigări etc.;

m) să se folosească pe timp de noapte între orele 22 şi 8 în spaţiul apartamentului şi pe teritoriul adiacent blocului locativ de aparate TV, radio, alte obiecte care produc zgomot, tulburând astfel liniştea locatarilor din casă;

n) să ţină animale, păsări domestice în spaţiul blocului de locuinţe, inclusiv în apartament, fără acordul Agenţiei;

o) să transmită apartamentul primit în folosinţă altor persoane fără permisiunea Аgenţiei.

92. Ce înseamnă cuvântul “ipoteca”?

Noţiunea “ipotecă” a apărut în Grecia Antică în anul 594 î.e.n. odată cu promovarea reformelor lui arhontul Solon. Până la Solon proprietarii de pământ care nu puteau să achite datoria la impozitul funciar deveneau robi pe viaţă, iar dreptul de proprietate asupra pământul lor trecea la moştenitorii legali. Solon a înlocuit răspunderea personală de înrobire a oamenilor cu răspunderea patrimonială. Datornicii nu mai deveneau robi, dar erau obligaţi prin lege să cedeze dreptul de proprietate asupra pământului în favoarea creditorului în contul datoriei. La hotarul pământului datornicului se instala un stâlp pe care era scris că acest patrimoniu serveşte ca asigurare a datoriei. În limba greacă stâlpul se numea “hypotethca” – ceea ce înseamnă sprijin, suport.

93. De ce oferta la locuinţe în Chişinău rămâne cu mult în urma cererii.

Motivele principale care frânează ritmul dezvoltării volumului construcţiei de locuinţe în municipiul Chişinău, în raport cu cererea pieţei sun următoarele:

· lipsa loturilor de pământ pentru construcţia spaţiului locativ în arii suficiente;

· procedura administrativ-birocratică complicată pentru

· repartizarea terenurilor de pământ 

· coordonarea documentaţiei de proiect

· obţinerea autorizaţiei de construcţie 

· recepţia finală a obiectivelor construite

· tărăgănarea neîntemeiată de către Oficiul cadastral teritorial Chişinău a procedurilor de măsurare şi înregistrare a imobilului construit

· atitudinea detestabilă a serviciilor comunale care dictează beneficiarilor obiectelor de construcţii condiţii tehnice insuportabile de racordare la reţelele orăşeneşti

· lipsa resurselor creditare bancare în volume suficiente acordate pe un termen de 15-20 de ani cu o rată a dobâzii acceptabilă pentru debitori în cazul acoperirii sumei restante de rambursare în rate.

94. În majoritatea ţărilor există fond de locuinţe pentru locaţiune/închiriere. De ce nu se crează un astfel de fond în Chişinău.

În Chişinău piaţa locuinţelor pentru locaţiune nu este dezvoltată din considerente obiective:

· tradiţional populaţia Moldovei, inclusiv a Chişinăului, a avut un mod de viaţă sedentar şi totdeauna a tins spre obţinerea unei locuinţe în proprietate;

· Legea privatizării fondului de locuinţe a permis cetăţenilor să privatizeze aproape tot fondul locativ, indiferent de apartenenţa lui. Astfel a dispărut fondul locativ municipal cu destinaţie de locaţiune;

· fondul locativ pentru locaţiune ar fi rezonabil să se dezvolte la iniţiativa şi din contul mijloacelor financiare ale administraţiei publice locale ca locuinţe municpale pentru persoane cu posibilităţi de plată mult prea reduse;

· pe parcursul a 10 ani multe familii din Moldova au emigrat în alte state temporar sau permanent, iar în locul lor nu vin alte persoane în număr echivalent, care ar avea nevoie de spaţiu locativ pentru locaţiune şi astfel ar stimula dezvoltarea acestui segment de piaţă.

V. Vânzarea-cumpărarea locuinţelor, bunurilor imobile

95. Care bunuri se numesc imobile?

Conform art. 288, alineatul 2 Cod civil, la categoria de bunuri umobile se raportează terenurile, porţiunile de subsol, obiectele acvatice separate, plantaţiile prinse de radacini, cladirile, construcţiile şi orice alte lucrari legate solid de pamânt, precum şi tot ceea ce, în mod natural sau artificial, este încorporat durabil în acestea, adică bunurile a căror deplasare nu este posibilă fără a se cauza prejudicii considerabile destinaţiei lor.

96. Ce acte normative reglementează vânzarea-cumpărarea locuinţelor?

Codul civil nu califică locuinţele şi alte construcţii obiecte speciale a dreptului de proprietate şi nu conţine norme speciale ce ar reglementa vânzarea-cumpărarea acestora. Din acest motiv acestar raporturi le sunt aplicabile regulile generale a contractului ve vânzare-cumpărare. Anumite particularităţi a unor asemenea tranzacţii sunt reglemetate de art. 212-1-215; 290; 755 Cod civil, Legea privatizării fondului de locuinţe, Legea exproprierii pentru scopuri de utilitate publică.

97. Este obligatorie autentificarea notarială a contractului de vânzare-cumpărare a imobilului?

Codul civil actual al RM, în vigoare de la 01 iulie 2003 nu evidenţiază casele de locuit, apartamentele şi alte construcţii ca obiecte speciale a dreptului de proprietate şi nu impune careva norme speciale pentru tranzacţiile imobiliare. În acelaşi timp, oficiile cadastrale teritoriale nu primesc spre înregisrare contracte de transmitere a dreptului de proprietate asupra imobilului fără autentificare notarială. În acest caz se face trimitere la actele normative ce reglemetează procedura de înregistrare a tranzacţiilor imobiliare. Dar cu insistenţă pentru a asigura o garanţie mai mare, în special pentru cumpărător, noi recomandăm acestuia să insiste asupra autentificării notariale a contractului. În primul rând, notarul va verifica legalitatea contractului, iar în al doilea rând notarul poartă răspundere pentru actele legalizate.

98. Ce acte trebuie prezentate la notar pentru perfectarea contractului de vânzare-cumpărare a imobilului?

Vânzătorul prezintă:

· actul care confirmă dreptul de proprietate, înregistrat în modul stabilit (la Oficiul Cadastral Teritorial);

· extrasul din Registrul bunurilor imobiliare;

· actul de identitate (buletinul de identitate) a vânzătorului (vânzătorilor);

· acordul soţului (soţiei), în cazul în care vânzătorul este căsătorit;

· certificat de la Inspectoratul Fiscal despre lipsa datoriilor la achitarea impozitului pe imobil pentru bunul vândut;

· certificat despre valoarea bunului imobil, eliberat de OCT.

Cumpărătorul prezintă:

· actul de identitate (buletinul de identitate).

99. Care sunt prevederile obligatorii din contractul de vânzare-cumpărare a spaţiului locativ?

Prevederile obligatării a contractului de vânzare-cumpărare a spaţiului locativ sunt:

· datele de identitate a părţilor;

· datele de identificare a imobilului, inclusiv: adresa poştală, etajul, suprafaţa totală şi locativă, destinaţia (în cazul de faţă locativă);

· temeiul dreptului de proprietate a vânzătorului (contract, act juridic, hotărâre judecătoreacă etc.);

· preţul contractului;

· garanţiile juridice şi materiale date cumpărătorului de vânzător.

100. Care sunt principalele obligaţii a părţilor contractului de vânzare-cumpărare a imobilului?

Vânzătorul are următoarele obligaţii principale:

· să transmită imobilul cumpărătorului;

· să asigure apariţia dreptului de proprietate a cumpărătorului prin prezentarea şi transmiterea actelor necesare;

· să garanteze pe cumpărător împotriva oricăror evicţiuni, cât şi împotriva viciilor ascunse;

· să transmită imobilul liber de orice viciu juridic (gaj, arest, sechestru etc.);

· să păstreze imobilul în starea acceptată de cumpărător până la prelurea de către acesta a imobilului respectiv.

Cumpărătorul are următoarele obligaţii principale:

· să preia imobilul cumpărat;

· să achite costul imobilului;

· să înştiinţeze vânzătorul în cazul în care o pesoană terţă pretinde la bunul cumpărat pentru motive apărute până la procurarea imobilului.

101. Cum are loc perfectarea tranzacţiei de înstrăinare a spaţiului locativ în cazul în care proprietarul este un minor?

În acest caz contractul este încheiat de părinţi sau de reprezentantul legal a minorului, dar este obligatorie acordului organului de tutelă şi curatelă. Fără acordul menţionat contractul este nul deoarece pot fi afectate interesele minorului.

102. Este oare obligatoriu acordul celuilalt soţ în cazul înstrăinării apartamentului?

Conform legislaţiei în vigoare, toate bunurile dobândite de soţi în timpul căsătoriei sunt proprietate comună a ambilor soţi. Din acest motiv la înstrăinarea îmobilului este obligatoriu acordul celuilalt soţ în cazul în care imobilul a fost procurat în timpul căsătoriei.

Trebuie de menţionat, însă, că nu se consideră proprietate comună a soţilor bunurile dobândite prin moştenire sau donaţie personală. În aceste situaţii nu este necesar acordul celuilalt soţ.

De asemenea, este posibilă partajul averii comune, chiar şi în timpul căsătoriei. Nici în acest caz nu este necesar acordul soţului la înstrăinarea bunurilor care dobâdite în urma partajului.

103. Care sunt particularităţile înstrăinării unui apartament privatizat?

Conform p. 11 din Hotărârea Plenului Curţii Supreme de Justiţie din 30.01.1996 membrii sau foştii membri ai familiei proprietarului care au participat la privatizare au aceleaşi drepturi de posesie, folosinţă şi dispunere de apartament. Înstrăinarea ulterioară a apartamentului este posibilă numai cu acordul în scris al tuturor participaţilor la privatizare, care au atins majoratul la data înstrăinării. Din acest motiv va fi necesar de prezentat pentru perfectarea şi înregistrarea contractului de înstrăinare lista tuturor participanţilor la privatizare, eliberată de Agenţia teritorială pentru privatizare. Pentru a verifica dacă nu au fost excpluşi intenţionat sau eronat careva din membrii familiei de la privatizare, cumpărătorul poate cere cartea de imobil pentru a verifica persoanele înscrise în apartament la data privatizării.

104. Cum trebuie perfectată o procură pentru a înstrăina un apartament?

Procura este un înscris prin care o persoană împuterniceşte o altă persoană să-l reprezinte în relaţiile cu un terţ şi să săvârşească în numele ei anumite acţiuni de natură juridică. Procura nu are o formă obligatorie, însă pentru ca procura să fie valabilă sunt obligatorii prezenţa anumitor rechizite:

· data şi locul eliberării (lipsa datei eliberării procurii duce la nulitatea ei, deoarece nu poate fi stabilit termenul valabilităţii acesteia);

· termenul de valabilitate a procurii (termenul maxim este de 3 ani, iar dacă în procură nu este indicat un termen concret, aceasta este valabilă timp de un an din data eliberării);

· datele de identitate a reprezentatului şi reprezentantului (nr.buletinului de identitate, codul personal, domiciliul);

· descrierea exactă a acţiunii sau acţiunilor ce urmează să le îndeplinească reprezentantul (obiectul reprezentării nu poate fi interpretat extinsiv);

· menţiunea expresă despre dreptul reprezentantului de a elibera o procură de substituire sau interdicţia acestei acţiuni (lipsa menţiunii se interpretează ca interdicţie la substituire);

· semnătura personală a reprezentatului;

· procurile eliberate de persoanele juridice trebuie să conţină semnătura conducătorului şi ştampila personei juridice respective.

105. Care este procedura de încheiere a tranzacţiei imobiliare prin reprezentant?

În cazul în care procura este întocmită legal procedura este aceiaşi ca şi cum ar fi prezent însuşi persoana reprezentată. Reprezentantul îndeplineşte acţiunile pe care i le-a încredinţat persoana care a eliberat procura.

Însă procurarea unei locuinţe de la reprezentant şi nu de la proprietar măreşte riscul cumpărătorului.

În primul rând, este vorba despre posibele falsuri în acte. La moment răufăcătorii dispun de posibilităţi reale de a falsifica procura şi actele de proprietate. De exemplu, datele sunt aflate de la prorietar la semnarea unui contract de închiriere a locuinţei, iar ulterior le folosesc la falsificarea documetelor şi vânzarea apartamentului fără a avea acest drept.

În al doilea rând, conform legislaţiei în vigoare, persoana care a eliberat procura o poate anula în orice moment, înştiinţând despre aceasta reprezentantul. Orice act săvârşit de reprezentant după retragerea procurii este nul. Dar este posibil ca reprezentantul să refuze sau să targiverseze restituirea procurii, utilizând-o abuziv. În acest caz contractul de vânzare-cumpărare a locuinţei va fi declarat nul, iar cumpărătorului î-i va fi greu să primească suma achitată. Nu este exclus nici faptul ca reprezentantul şi persoan care a eliberat procura să se asocieze în vederea săvârşirii infracţiunii de înşelăciune.

106. Ce reprezintă arvuna şi ce reprezintă avansul?

Arvuna şi avansul sunt două noţinuni diferite, deşi frecvent sunt confundate. În rezultat adesea apar litigii legate de aceste două noţiuni. Ambele sunt sume de bani achitate anticipat, până la executarea prestaţiei. Însă aceste sume au natură juridică diferită.

Arvuna este o sumă de bani care confirmă încheierea contractului şi î-i garantează executarea.

Avansul este o sumă de bani achitată anticipat pentru a rezerva un anumit bun sau un anumit serviciu.

Astfel arvuna presupune un contract deja încheiat, care î-şi produce efectele juridice, pe când avansul este mai degrabă o intenţie de a contracta şi nici decum un raport deja existent.

Deşi sumele achitate atât la avans, cât şi la arvună sunt luate în calcul la executarea prestaţiei, în cazul neexecutării prestaţiei efectele sunt diferite.

La avans contractul nu a fost încă îcheiat şi nici una dintre părţi nu poate fi obligată să contracteze. În acest caz refuzul părţii care a primit avansul de a contrcata are drept consecinţă întoarcerea pură şi simplă a avansului, iar refuzul părţii care a dat avansul de a contracta are drept concecinţă pierderea avansului.

La arvună contractul este deja încheiat. Dacă, pentru neexecutarea contractului, răspunde partea care a dat arvuna,  aceasta  ramâne  celeilalte  părţi.  Dacă  pentru  neexecutarea contractului  răspunde  partea  care a primit arvuna, ea este obligată să plăteasca celeilalte părţi dublul arvunei. În plus, partea vinovată este obligată să repare prejudiciul neacoperit prin arvună.

Codul civil obligă ca înţelegerea cu privire la arvună să fie perfectată în scris. În caz de dubii referitor la natura sumei plătită anticipat, aceasta se consideră co fiind avans.

107. Ce taxe trebuie achitate la perfectarea contractului de vânzare-cumpărare a imobilului, care este mărimea lor şi cine le achită?

Pentru autentificarea notarială a contractului de vânzare-cumpărare a imobilului se achită două tipuri de taxe – taxa de stat şi taxa notarială. Taxa de stat are o mărime fixă – 0,5% din preţul contractului. Taxa notarială variază între 0,1 % - 1,5% din preţul contractului în dependenţă de preţ. Taxele se achită de cumpărător.

108. Ce reprezintă activitatea de rieltor?

Activitatea de rieltor este activitatea profesională pe piaţa imobiliară care intermediază tranzacţiile imobiliare. Rieltorul organizează întreg procesul de efectuare a tranzacţiei imobiliare – începând cu verificarea documentelor de proprietate şi a situaţiei juridice a imobilului până la înregistrarea dreptului la organul cadastral teritorial.

109. Care sunt avantajele şi dezavantajele apelării la serviciile unei firme de rieltor?

Dezavantaje:

· firma de rieltor percepe o taxă pentru serviciile acordate;

· nu întotdeauna sunt perseverenţi în căutarea celor mai optime variante pentru client, deoarece rieltorul urmăreşte scopul să obţină venitul său cât mai repede posibil.

Avantaje:

· economie de timp;

· asistenţa unui profesionist;

· riscuri minime.

110. Ce acte trebuie să pretind de la o firmă de rieltor înainte de încheierea contractului?

· Licenţa pentru genul de activitate. Trebuie verificat obligatoriu data eliberării şi termenul de valabilitate a licenţei.

· Procura, în cazul în care contractul urmează să fie semnat de reprezentant şi nu de conducătorul firmei. Procura trebuie să fie perfectată conform legislaţiei în vigoare şi să conţină data eliberării, termenul de valabilitate, acţiunile care are dreptul să le săvârşească reprezentantul, semnătura conducătorului şi ştampila firmei.

111. Cum trebuie perfectat contractul cu rieltorul?

La încheierea contractului cu rieltorul trebuie urmărite următoarele momente:

· expunerea exactă a serviciilor care urmează să fie prestate de rieltor;

· descrierea exactă a apartamentului care formează obiectului contractului (amplasamentul blocului, etajul, numărul de camere, suprafaţa totală şi locativă, înălţimea tavanului etc.) în cazul în care este vorba de vânzarea apartamentului sau descrierea cât mai exactă a preferinţelor în cazul în care este vorba de cumpărarea apartamentului;

· costul apartamentului sau preţul maxim solicitat în cazul cumpărării;

· obligaţiile părţilor, inclusiv obligaţia firmei de a verifica situaţia juridică a apartamentului;

· comisionul perceput de firmă pentru serviciile acordate şi modalitatea de achitare a acestuia;

· răspunderea părţilor în cazul neexecutării sau executării necorespunzătoare a prevederilor contractuale;

· obligativitatea firmei de a nu percepe comisionul sau de a întoarce comisionul perceput în cazul rezilierii contractului.

112. Din ce moment cumpărătorul unui apartament se poate considera proprietar?

Dreptul de proprietate asupra apartamentului este supus obligatoriu înregistrării de stat în Registrul bunurilor imobiliare. Anume din acest moment, momentul înregistrării contractului la Oficiul cadastral, legislaţia îl consideră pe cumpărător noul proprietar al apartamentului. Data înregistrării se consideră data depunerii la Oficiul cadastral a cererii de înregistrare, evident, cu condiţia îndeplinirii tuturor cerinţelor pentru înregistrare.

113. Ce bunuri imobile sunt supuse înregistrării obligatorii de stat?

Conform art. 4, alin. 3 din Legea cadastrului bunurilor imobiliare sunt supuse înregistrării de stat obligatorii următoarele bunuri imobiliare:

· terenurile;

· construcţiile capitale;

· apartamentele şi alte încăperi izolate.

114. Ce reprezintă înregistrarea de stat a imobilelor şi înregistrarea drepturilor asupra imobilului?

Aceste două noţiuni sunt diferite după conţinut. Înregistrarea de stat a imobilelor se efectuiază în conformitate cu Legea cadastrului bunurilor imobiliare şi presupune întroducerea în Registrul bunurilor imobiliare a tuturor bunurilor imobile supuse înregistrării de stat obligatorii. Pentru acest proces legea prevede o perioadă de tranziţie. În această perioadă are loc înregistrarea masivă a imobilelor fără înştiinţarea proprietarului în baza actelor preluate de Biroul de inventariere tehnică (BIT) şi înregistrarea la cererea proprietarilor, în cazul în care aceştea doresc să urmează să încheie vre-un act juridic legat de bunul său imobil.

Totodată înregistrării de stat obligatorii sunt supuse şi drepturile reale asupra bunurilor imobile, grevările acestor drepturi, apariţia, modificarea şi încetarea lor. Acestea sunt înregistrate prin întroducerea înscrierii corespunzătoare în Registrul bunurilor imobiliare. Sunt supuse înregistrării obligatorii de stat dreptul de proprietate, gajul bunurilor imobiliare (ipoteca), locaţiunea şi arenda (dacă acestea sunt pentru o perioadă mai mare de 3 ani), servitutea, dreptul de administrare fiduciară, de tutelă şi curatelă şi alte câteva acţiuni cu bunurile imobiliare.

115. Care sunt taxele şi termenii înregistrării de stat a dreptului de proprietate asupra imobilelor?

Pentru înregistrarea primară beneficiarul achită o taxă de 80 lei în cazul apartamentelor şi de 136 lei în cazul caselor individuale de locuit. Termenul de efectuare a înregistrării este de 7 zile lucrătoare. Este posibilă înregitrarea în regim de urgenţă (termen – 1 zi lucrătoare), însă în acest caz taxa se majorează de 10 ori.

116. Cum poate fi verificat cine este proprietarul unui imobil?

Organul cadastral teritorial este obligat să prezinte oricărei persoane informaţia despre proprietarul oricărui bun imobil, dar şi sarcinile cu care este grevat imobilul. Aceste servicii se acordă de organull cadastral contra plată.

117. Care sunt principalele riscuri suportate de părţi la încheierea unui contract de vânzare-cumpărare a imobilului?

Riscurile principale le suportă, evident, cumpărătorul. Acesta poate să rămână şi fără suma de bani, şi fără locuinţă. Un anumit grad de risc suportă şi vânzătorul, care poate fi înşelat la achitarea costului. Chiar dacă cumpărătorul a comis vre-o înşelăciune la achitarea costului, aceasta poate fi demonstrat, de obicei, şi locuinţa revine înapoi vânzătorului. În orice caz, vânzătorul nu trebuie să semneze nici un act până când nu i s-a achitat preţulsau nu s-a prevăzut în contract modalitatea concretă de achitare a acestuia. De asemenea, vânzătorul şi cumpărătorul trebuie să găsească de comun acord o modalitate de transmitere a banilor care să garanteze siguranţa ambilor părţi.

Însă, după, cum s-a menţionat principalele riscuri le suportă cumpărătorul. Acestea sunt legate de legalitatea tranzacţiei de vânzare-cumpărare. Iată numai câtecâva dintre aceste riscuri:

· înscrierea în contract nu a costului real, ci a costului estimat de oficiul cadastral. Acest procedeu este practicat de unii cumpărători pentru a micşora taxele achitate. În acest caz o eventuală anulare a tranzacţiei î-i permite cumpărătorului să pretindă de la vânzător numai suma inclusă în contract. Orice înscris suplimentar nu este luat în considerare de instanţa de judecată.

· în locul vânzătorului tranzacţia este încheiată de reprezentantul acestuia, dar procura lui nu este valabilă din diferite motive. În acest caz, deşi cumpărătorul poate pretinde suma achitată, acest lucru este greu de realizat având în vedere costul locuinţei raportat la salariul mediu în republica Moldova.

· lipsa acordului la înstrinare din partea tuturor persoanelor majore care au participat la privatizarea locuinţei sau excluderea ilegală a unor membri a familiei de la privatizare.

· lipsa acordului celuilalt soţ, în cazul în care locuinţa a fost procurată în timpul căsătoriei.

· utilizarea de către vânzător a unor acte false. În asemenea cazuri este dificilă însăşi depistarea excrocului.

· grevarea locuinţei cu sarcini (ipotecă, interdicţie, arest etc.) sau se află în litigiu.

· în cazul unei locuinţe dobândite prin moştenire pot apărea alţi moştenitori despre care nu a bănuit nici vânzătorul (în special moştenitori legali).

· închierea contractului de o persoană incapabilă.

· lipsa acordului organului de tutelă şi curatelă în cazul în care proprietar apare un minor sau o persoană incapabilă.

· una din tranzacţiile anterioare cu locuinţa dată a fost declarată nulă. În acest caz toate tranzacţiile ulterioare sunt, de asemenea afectate de nulitate.

· existenţa unor drepturi asupra locuinţei a unor persoane care lipsesc temporar (î-şi satisfac serviciul militar, au fost condamnaţi la privaţiune de libertate etc.). Acest lucru este valabil şi pentru privatizarea locuinţei, care poate fi declarată nulă pentru excluderea nelegitimă a acestor persoane.

· unul din coproprietari a decedat şi nu a fost deschisă moştenitrea.

Acestea sunt doar câteva din posibilele pericole care pot apărea pentru cumpărător. Pentru a evita cât mai mult aceste pericole este necesar ca procesul de vânzare-cumpărare să se desfăşoare sub o strctă supraveghere a specialiştilor: apelaţi la o firmă de rieltor, autentificaţi contractul la notar şi, chiar, apelaţi la un avocat care să vă consulte pe tot parcursul derulării tranzacţiei.

118. Cum poate fi verificată situaţia juridică a imobilului?

Tebuie de menţionat că o garanţie absolută despre situaţia juridcă „curată” a aprtamentului nu poate da nimeni, nici chiar agenţiile imobiliare. Însă există posibilitatea de a verifica acest lucru pentru a reduce la minim riscurile.

· verificarea apartamentul la oficiul cadastral;

· verificarea actelor de identitate a participantului la tranzacţie;

· verificarea la organele de tutelă şi curatelă dacp proprietarul nu a fost declarat incapabil;

· verificarea permisiunii la înstrăinare eliberat de organul de tutelă şi curatelă, în cazul în care proprietar apare un minor sau o persoană incapabilă, care acţionează prin reprezentantul legal;

· verivicarea faptului dacă proprietarul sau reprezentantul acestuia nu se află la evidenţă la dispensarul psihoneurologic sau narcologic la locul de trai;

· verificarea existenţei eventualelor drepturi asupra apartamentului a personelelor care au locuit anterior în apartament;

· verificarea existenţei unei căsătorii înregistrate la mementul obţinerii dreptului de proprietate de către titular;

· verificarea autencităţii procurii în cazul în care proprietarul acţionează prin reprezentant,

· verificarea autencităţii actului de proprietate, inclusiv la notarul care l-a autentificat;

· verificarea existenţei restanţelor la plata serviciilor comunale şi a telefonului.

Se recomandă de asemenea discuţiile cu vecinii, care pot deţine mai multă informaţie despre apartament şi persoana proprietarului.

119. Cum pot fi depistaţi excrocii la procurarea unui apartament?

Excrocii doresc perfectarea cât mai urgentă a actelor, dar, în primul rând, achitarea urgentă a costului. Pretexte pot fi invocate diferite – rambursarea urgentă a unei datorii, plecarea neaşteptată peste hotare, tratamentul urgent a unei rude etc. Însă cumpărătorul nu trebuie să se grăbească. Toatele actele care servesc ca temei pentru tranzacţie trebuie examinate minuţios, de dorit de specialişti. La fel şi actele care urmează a fi semnate trebuie examinate în detaliu.

Ar trebui să trezească bănuieli pentru cumpărător şi insistenţa vânzătorului de a autentifica contractul la un anume notar. Adesea excrocii utilizează şi notari „falşi”.

Prezentarea de cumpărător a copiilor actelor de proprietate tot trebvuie să ne pună în gardă. Ar fi mai sigur dacă vânzătorul ar verifica la sursă (organul care a emis şi organul care a înregistrat copiile) veridicitatea actelor prezentate.

Trezeşte bănuileli locuinţa care a fost înstrăinată de câteva ori într-un interval scurt de timp. Adesea în asemenea mod excrocii încearcă să ascundă un tranfser ilegal de proprietate.

120. Care este procedura de înregistrare a unei construcţii nefinalizate?

Înregistrarea construcţiei nefinalizate o efectuează organul cadastral teritorial. Pentru a înregistra o construcţie nefinalizată este necesar de prezentat următoarele acte:

· documentul care confirmă dreptul asupra lotului de teren, unde este amplasată construcţia nefinalizată (contract, titlul de autentificare a dreptului deţinătorului de teren etc.);

· autorizaţia de construcţie;

· planul lotului, întocmit de organul cadastral;

· actul de evaluare a gradului de finalizare, întocmit de organul cadastral şi confirmat de administraţia publică locală (în municipiul Chişinău – Direcţia generală arhitectură şi urbanism a Consiliului municipal Chişinău);

· actul de identitate a beneficiarului.

121. Cum pot fi restabilite actele de proprietate pierdute?

În cazul pierderii actului de proprietate proprietarului i se eliberea ză un dublicat (copie) de organul care a eliberat actul în original. De exemplu, în cazul unui contract autentificat notarial copia se eliberează de notarul care a autentificat actul sau de Ministerul Justiţiei, în arhiva căruia se păstrează actele notarilor care nu mai activează şi actele toate actele cărora le-a expirat termenul de păatrare în arhiva notarului.

VI. Gestionarea fondului de locuinţe

122. Ce este Asociaţia de coproprietari în condominiu în fondul locativ (ACCFL)?

Asociaţia de coproprietari în condominiu în fondul locativ (în continuare prescurtat – asociaţia sau Asociaţia de coproprietari ori abreviat - ACCFL) este o organizaţie a membrilor coproprietari în condominiu pentru buna administrare, întreţinere şi exploatare a complexului de bunuri imobiliare în condominiu. Asociaţia de coproprietari acţionează ca persoană juridică cu toate drepturile şi responsabilităţile ce decurg din această calitate.

123. Ce este Condominiul?

Condominiul în sensul definit de Legea condominiului în fondul locativ este un complex unic de bunuri imobiliare, ce include terenul în hotarele stabilite, blocuri (bloc) locative şi alte obiecte imobile amplasate pe acesta, în care o parte din acest complex fiind locuinţe, încăperi nelocuibile, care se află în proprietate privată, de stat sau municipală, iar alta constituind proprietatea comună indiviză.

124. Cîţi proprietari pot crea Asociaţia de coproprietari în condominiu?

Asociaţia de coproprietari în condominiu poate fi creată cel puţin din doi proprietari ai locuinţelor (încăperilor) din bloc, poate fi constituită într-un tronson din bloc, bloc sau mai multe blocuri, dar cu un număr de apartamente ce nu depăşeşte 500.

ACCFL se înfiinţează în mod de asociere obligatorie a proprietarilor imobilului, la iniţierea administraţiei publice locale sau altor instituţii cu funcţii respective, precum şi a proprietarilor din condominiu în baza statului la care consimt proprietarii apartamentelor şi spaţiilor cu altă destinaţie decît cea locativă din clădire. Asociaţia devine persoană juridică, cu forma organizatorico-juridică cooperativă de consum din momentul înregistrării ei de stat în modul stabilit.

125. Care sînt funcţiile ACCFL în raport cu furnizorii de servicii comunale, proprietarii, arendaşii spaţiului locativ?

Asociaţia poate negocia şi încheia contracte direct cu furnizorii de servicii comunale, în cazul în care a fost investită cu dreptul acesta de către membrii asociaţiei, care la rîndul lor vor încheia astfel de contracte cu asociaţia.

În cazul cînd contractele pentru aceste servicii au fost încheiate de către membrii asociaţiei de sine stătător direct cu furnizorii de servicii, conducerea asociaţiei încheie contracte pentru serviciile comunale pentru necesităţile comune din imobil.

De asemenea asociaţiile încheie contracte şi cu arendaşii încăperilor din blocul locativ, transmis în gestiune asociaţiei şi cu proprietarii încăperilor nelocuibile ce fac parte din imobilul gestionat de asociaţie.

La contractarea serviciilor cu furnizorii asociaţia este parte contractantă, cu obligaţii şi drepturi, şi poate impune clauze contractuale care să o avantajeze.

Asociaţia poate acţiona în justiţie pe proprietarii rău-platnici sau pe cei care au încălcat drepturile celorlalţi proprietari, prevăzute în statutul asociaţiei.

126. Dispune oare ACCFL de personal administrativ şi lucrători/muncitori calificaţi?

Asociaţia poate avea personal administrativ şi lucrători angajaţi care vor efectua activitatea de întreţinere şi deservire a blocului/blocurilor locative. Dar în cazul cînd la adunarea generală a proprietarilor s-a decis alegerea numai personalului de administrare, atunci consiliul de administraţie a asociaţiei va încheia contracte aparte, după necesitate, cu prestatorii de servicii, cum ar fi instalatori, electricieni, zidari, mecanici etc.

Proprietarii decid prioritatea executării lucrărilor pentru îmbunătăţirea situaţiei din blocul locativ, cine şi în ce condiţii o realizează.

Asociaţia de proprietari deţine documentele tehnice ale imobilului (cartea tehnică, expertizele tehnice, actele de transmitere a blocului locativ în gestiunea asociaţiei etc.).

127. Care probleme de bază ţin de competenţa membrilor ACCFL?

Prin exprimarea votului său la adunarea generală, proprietarii decid:

· aprobarea devizului pentru reparaţia capitală a imobilului;

· dezbaterea şi aprobarea condiţiilor contractuale pentru întreţinerea şi reparaţia imobilului, inclusiv reparaţie capitală;

· formarea fondurilor asociaţiei, inclusiv celor speciale şi determinarea modului de cheltuire a lor.

128. Ce activităţi de bază realizează ACCFL cu acordul Consiliului de administraţie?

Prin intermediul Consiliului de administraţie Asociaţia realizează:

· întocmirea planului de lucru în cadrul asociaţiei;

· încheierea contractelor de întreţinere şi reparaţie a imobilului, alte contracte legate de activitatea asociaţiei;

· alege în baza de concurs sau prin negocieri directe întreprinderea/întreprinderile care vor presta servicii asociaţiei;

· efectuarea controlului asupra îndeplinirii lucrărilor contractate;

· organizarea activităţilor de producţie şi prestare servicii în condiţiile legislaţiei privind activitatea cooperativei de consum.

129. În ce mod membrii asociaţiei controlează, influienţează situaţia financiară a ACCFL?

Membrii asociaţiei de proprietari deţin controlul asupra situaţiei financiare prin:

· hotărîrea prin vot priorităţile asociaţiei;

· iniţierea propunerilor pentru îmbunătăţirea imobilului, atragerea investiţiilor sau minimalizarea cheltuielilor;

· votarea bugetului asociaţiei;

· controlul în orice moment a situaţiei financiare;

· cunosc regulile de plată şi îşi pot programa plata întreţinerii.

130. Care sînt avantajele locatarilor membri ai ACCFL?

Cu formarea Asociaţiei de coproprietari fiecare locatar va beneficia de următoarele avantaje:

· constituirea Asociaţiei oferă posibilitatea nu numai de a gestiona şi exploata proprietatea ce-i aparţine, dar şi a controla deciziile ce se referă la această proprietate;

· în rezultatul exploatării mai bune a fondului locativ se îmbunătăţesc condiţiile locative şi prin urmare va creşte valoarea locuinţei;

· formarea ACCFL oferă posibilitatea de a primi credite bancare pentru efectuarea reparaţiei, reconstrucţiei şi construcţiei încăperilor suplimentare necesare asociaţiei;

· rambursarea creditului şi a procentelor va fi posibil de efectuat nu din contul mijloacelor proprii ale proprietarilor de locuinţe, ci din folosirea efectivă a încăperilor nelocuibile, soclurilor, subsolurilor, etajelor tehnice, terenurilor aferente, transmise în arendă sau folosite pentru instalarea reclamei;

· stoparea schimbărilor ilicite în interiorul locuinţelor care influenţează negativ asupra altor locuinţe;

· asigurarea îndeplinirii regulamentului interior al ACCFL;

· solidaritatea membrilor asociaţiei.

131. Care sînt etapele de constituire a unei asociaţii de coproprietari în condominiu?

Pentru a uşura acţiunea proprietarilor în procesul de constituire a unei asociaţii de coproprietari în condominiu se recomandă de a parcurge cîteva etape consecutive.

Etapa 1. Întrunirea membrilor grupului de iniţiativă.

Premergător datei de organizare şi de desfăşurare a unei adunări de constituire a asociaţiei se va organiza un grup de iniţiativă din locatarii blocului sau blocurilor pentru înfiinţarea asociaţiei, care va discuta cu fiecare proprietar al locuinţei şi încăperilor nelocuibile privind acordul lor pentru înfiinţarea asociaţiei.

După discuţia cu proprietarii încăperilor din bloc şi avînd confirmarea a peste 60% de proprietari privind constituirea asociaţiei, grupul de iniţiativă hotărăşte privind organizarea întrunirii a tuturor proprietarilor, în care se va vota înfiinţarea asociaţiei.

Etapa 2. Hotărîrile luate în cadrul întrunirii a tuturor proprietarilor.

În cadrul primei întruniri a proprietarilor se va stabili:

a) cine întocmeşte statutul. Modelul statutului este anexat la capitolul “Documentele necesare pentru înregistrarea asociaţiei de coproprietari”;

b) cine întocmeşte acordul de asociere în formă scrisă (nu este necesar conform legislaţiei în vigoare), dar se recomandă pentru evitarea neînţelegerilor între proprietari;

c) cine va efectua acumularea banilor pentru acoperirea cheltuielilor organizaţionale de înfiinţare a asociaţiei, pînă la înregistrarea sa ca persoană juridică.

Este necesar ca toţi proprietarii să contribuie cu o sumă de bani ce va acoperi cheltuielile organizaţionale. Pînă la deschiderea unui cont în bancă în numele asociaţiei suma acumulată în numerar de la proprietari poate fi depozitată la  persoana de încredere din grupul de iniţiativă. Toate plăţile ce se vor justifica pe baza de documente de plată, cheltuielile repartizîndu-se în funcţie de cota-parte de proprietate. După înregistrarea asociaţiei şi deschiderea contului propriu, sumele din contul iniţial se vor transfera în contul asociaţiei, preluîndu-se în contabilitatea acesteia, împreună cu documentele de justificare a cheltuielilor efectuate;

d) în cazul asociaţiei în care se asociază circa 500 proprietari de încăperi se va lua hotătîrea privind reprezentanţa la adunarea generală.

Etapa 3. Organizarea şi desfăşurarea adunării generale de constituire a asociaţiei.

Adunarea generală de constituire va fi convocată de grupul de iniţiativă. Grupul de iniţiativă va anunţa proprietarii de încăperi sau reprezentanţii lor privind data, ora şi locul desfăşurării adunării.

În cadrul adunării generale se vor lua decizia cu privire la:

· hotărîrea de a se constitui în asociaţie de proprietari:

· stabilirea sediului asociaţiei:

· adoptarea statutului asociaţiei:

· alegerea Consiliului de administraţie, preşedintelui consiliului şi a comisiei de cenzori.

Etapa 4. Înregistrarea asociaţiei de coproprietari.

Înregistrarea se efectuează la Camera Înregistrării de Stat. Documentele necesare pentru înregistrare sînt arătate în capitolul “Documentele necesare pentru înregistrarea asociaţiei de coproprietari”.

Etapa 5. Comandarea ştampilelor.

Ştampila poate fi obţinută concomitent cu Certificatul de înregistrare de la Camera de Înregistrare, achitînd sumele respectove pentru confecţionarea ei. La moment suma totală pentru înregistrare şi confecţionare a ştampilei constituie circa 700 lei.

Etapa 6. Înregistrarea asociaţiei la organul fiscal, filiala Casei Naţionale Asigurărilor Sociale şi Direcţia generală statistică Chişinău.

În termen de 15 zile de la înregistrare asociaţia este obligată să se înregistreze la Ispectoratul Fiscal Teritorial şi să obţină certificatul de atribuire a codului fiscal, codului statistic cu prezentarea următoarelor documente neautentificate la notar, enumerate în punctul 7.

Etapa 7. Deschiderea contului la o bancă comercială.

Pentru deschiderea contului bancar este necesar să stabiliţi banca accesibilă pentru majoritate proprietarilor. La deschiderea contului este necesar de prezentat următoarele documente autentificate la notar:

· certificat de înregistrare (copie)

· statului asociaţiei înregistrat (copie)

· procesul verbal de constituire a Asociaţiei (copie)

· procesul verbal de alegere a preşedintelui Consiliului de administraţie (copie)

· copia certificatului fiscal

· specimenele de semnătură a preşedintelui şi contabilului

· copia buletinului de identitate a preşedintelui

· extrasul din Registrul organizaţiilor (se obţine de la Camera Înregistrarii de Stat).

132. Ce documente trebuie de prezentat pentru înregistrarea Asociaţiei de coproprietari în condominiu?

Pentru înregistrarea Asociaţiei de coproprietari în condominiu în fondul locativ la Camera Înregistrării de Stat este necesar de prezentat următoare documente:

1. Cerere cu privire la înregistrarea ACCFL (Anexa nr. 1).

2. Procesul verbal al adunării constituante a fondatorilor referitor la constituirea ACCFL (Anexa nr. 2).

3. Lista proprietarilor bunurilor imobiliare din condominiu (Anexa nr. 3).

4. Statutul ACCFL în două exemplare perfectate în limba de stat (Anexa nr. 4).

5. Permis de înregistrare a ACCFL eliberat de către Agenţia teritorială pentru privatizare.

6. Copia procesului verbal al şedinţei Consiliului de administraţie referitor la alegerea preşedintelui consiliului ACCFL (Anexa nr. 5).

7. Fişele de înregistrare a ACCFL completate cu codurile statistice (se eliberează de către organul teritorial de statistică).

8. Copia buletinului de identitate a preşedintelui consiliului de administraţie.

133. Ce lucrări se efectuează în apartament din contul locatarilor?

Lista acestor lucrări este stipulată în “Regulamentului cu privire la modul de prestare şi achitare a serviciilor locative, comunale şi necomunale pentru fondul locativ, contorizarea apartamentelor şi condiţiile deconectării acestora de la/ reconectării la sistemele de încălzire şi alimentare cu apă” aprobat prin Hotărîrea Guvernului RM nr. 191 din 19.02.2002 şi modificat prin HG nr. 1339 din 15.10.2002 şi ele sînt:

· vopsirea, văruirea şi lipirea tapetelor pe pereţi, pereţii despărţitori şi poduri;

· vopsirea podelelor, uşilor şi ferestrelor;

· acoperirea pereţilor cu teracota şi reparaţia lor;

· răzuirea podelelor;

· înlocuirea, reparaţia, vopsirea aparatelor şi ţevilor de încălzire centrala, conductelor de gaze, apă şi canalizare;

· schimbul şi reparaţia dispozitivelor de fixare pentru uşi şi ferestre, montarea sticlei la geamuri;

· schimbarea şi reparaţia utilajului tehnico-sanitar, robinetelor, amestecătoarelor, lavoarelor, chiuvetelor, spălătoarelor, rezervoarelor, vaselor de closet;

· schimbarea şi reparaţia reţelelor electrice interne, prizelor, duliilor şi întrerupătoarelor electrice, cazane de baie, aragazuri şi plite electrice;

· reparaţia şi schimbul altor elemente constructive din locuinţă, ce au ieşit din funcţiune din vina locatarilor, precum şi demontarea aparatelor suplimentare de încălzire şi a secţiunilor acestora, montate abuziv.

Modul de efectuare a lucrărilor ce ţin de instalarea, verificarea şi reparaţia contoarelor de evidenţă a apei potabile şi apei calde menajere din apartamente / încăperile locuibile în cămine este expus în anexa nr. 5 la acelaşi Regulament.

134. Ce cheltuieli sînt incluse în tarife?

Primăriei municipiului Chişinău prin decizia nr. 10/9 din 03.05.1999 a aprobat tarifele pentru deservirea tehnică a blocului locativ în mărime de 19 bani şi chiria spaţiului locativ - de 39 bani pentru 1 m.p. de suprafaţă totală.

Cheltuielile incluse în tarif pentru deservirea blocului sînt următoarele:

a) Întreţinerea sanitară a teritoriului adiacent blocului locativ - 8 bani.

· salubrizarea teritoriilor adiacente şi a conductelor de gunoi;

· spălarea şi dezinfectarea conductelor, camerelor de acumulare a deşeurilor menajere, îngrijirea terenurilor de depozitare a containerelor.

· colectarea şi transportarea gunoiului.

b) Reparaţia curentă a fondului locativ - 7 bani.

Această sumă asigură executarea numai 14 la sută din lucrările necesare.

· deservirea tehnică şi reparaţia elementelor constructive ale blocului locativ:

· fundamentului şi pereţilor subsolurilor;

· pereţilor clădirii;

· planşeelor;

· acoperişurilor;

· sistemelor de evacuare a apei meteorice;

· ferestrelor şi uşilor din casa scărilor.

c) Gestionarea fondului locativ - 4 bani.

· ţinerea documentaţiei tehnice a blocurilor locative, reţelelor inginereşti, evidenţa contabilă, etc;

· efectuarea operaţiunilor bancare;

· încheierea, evidenţa şi asigurarea îndeplinirii prevederilor contractelor de chirie, deservire tehnică altor contracte încheiate cu agenţii economici.

· perfectarea şi eliberarea documentelor de decontare şi a certificatelor despre suprafaţa locativă ocupată, precum şi despre plata pentru servicii comunale (Nomenclatorul certificatelor se anexează).

135. Cine elaborează, aprobă si reglementează tarifele pentru serviciile locative, comunale si necomunale în sectorul locativ?

Conform Regulamentului aprobat prin Hotărîrea de Guvern nr. 191 din 19.02.2002 (pct. 7) elaborarea, aprobarea si reglementarea tarifelor la serviciile comunale şi necomunale se efectueaza in modul urmator:

· tarifele pentru inchirierea sau arendarea apartamentelor, incaperilor locuibile din camine ori incaperilor nelocuibile din blocul locativ, pentru energia termica produsa de centralele termice, apa potabila si apa calda menajera, evacuarea apelor uzate, deservirea tehnica si reparatia blocului locativ de stat sau municipal si utilajului, transportul deseurilor menajere solide si lichide, deservirea tehnica a ascensoarelor si a sistemului de receptie colectiva a semnalului de televiziune - de catre organele administratiei publice locale.

· tarifele pentru sursele energetice (gazele naturale, precum si energia electrica si energia termica produsa de centralele electrice cu termoficare (CET) - de catre Agentia Nationala pentru Reglementare in Energetica;

· tarifele pentru serviciile de radiodifuziune prin fire - de catre Agentia Nationala de Reglementare in Telecomunicatii si Informatica;

· tarifele pentru deservirea tehnica si reparatia blocurilor locative aflate in gestiunea asociatiilor de proprietari ai apartamentelor privatizate, incaperilor locuibile in camine, asociatiilor de coproprietari in condominiu si cooperativelor de constructie a locuintelor - de catre adunarea generala a membrilor acestora.

136. Ce documente eliberează populaţiei pe gratis Întreprinderile municipale de gestionare a fondului locativ din municipiul Chişinău?

Întreprinderile municipale de gestionare a fondului de locuinţe trebuie să elibereze pe gratis următoarele documente:

1. Adeverinţa privind componenţa familiei pentru:

· includerea în rînd la spaţiu locativ;

· prezentarea la grădiniţele de copii;

· prezentarea instituţiilor de învăţămînt.

2. Adeverinţa de confirmare a domiciliului.

3. Adeverinţa privind persoanele aflate la întreţinere (membrii familiei).

4. Caracteristica spaţiului locativ.

5. Adeverinţa despre datoriile la serviciile comunale.

6. Adeverinţa de confirmare că părinţii nu au copii în comun.

7. Extras din cartea de imobil.

8. Adeverinţa privind încălzirea apartamentului cu sobe.

9. Adeverinţa despre confirmarea chiriaşului principal.

10. Copia contului personal.

11. Copia din contul nominal al locuinţei.

12. Adeverinţa de schimb a spaţiului locativ.

13. Adeverinţa supusului serviciului militar.

14. Adeverinţa de confirmare a domicilierii a două familii într-un apartament.

15. Adeverinţa de confirmare a ultimului domiciliu a defunctului.

16. Adeverinţa eliberată mamelor cu mulţi copii.

137. Ce documente se prezintă administraţiei publice locale pentru privatizarea apartamentelor sau odăii în cămin?

1. Cererea privind privatizarea apartamentului (odăii).

2. Copia tabelului nominal.

3. Copia fişei locuinţei.

4. Certificat-caracteristică a apartamentului (odăii) eliberat de către organul cadastral teritorial.

5. Originalele şi copiile carnetelor de muncă.

6. Copiile documentelor în baza cărora se acordă suprafaţa locativă suplimentară (în caz de necesitate).

7. Bonul de plată pentru achitarea taxei de stat în orice oficiu bancar.

8. Originalele şi copiile buletinelor de identitate şi certificatul de naştere a copiilor.

9. Originalele şi copiile certificatelor de divorţ (deces).

10. Copia diplomei (în caz de necesitate de a confirma vechimea în muncă).

11. Livretul militar (în caz de necesitate de a confirma vechimea în muncă).

12. Fişa locuinţei de la locul precedent de evidenţă.

13. Persoanele care au deschis tabel nominal, începînd cu 01.05.1993 prezintă un certificat, care confirmă că nu au participat mai înainte la privatizarea fondului locativ.

Locatarii din cămine prezintă suplimentar:

14. Copia ordinului de repartiţie.

15. Scrisoarea proprietarului (gestionarului) căminului privind acordul la privatizarea apartamentelor (odăilor) şi fondarea asociaţiei proprietarilor de locuinţe privatizate.

16. Procesul-verbal al adunăriia generale a locatarilor cu semnăturile a cel puţin 60% din numărul total al lor.

Anexa nr. 1 
Lista
întreprinderilor care construiesc spaţiu locativ pentru comercializare

	#
	Denumirea
firmei
	Anul fondării
	Adresa
sediului
	Telefoane
de contact
	Conducătorul

	1. 
	AMIC SA 
Agenţia Municipală de Ipotecă din Chişinău
	1998
	str. Columna 106
	22-32-03,  22-54-47
	Pripa Petru

	2. 
	ANL 
Agenţia Naţională Locuinţă Întreprindere de Stat
	2003
	str. Alecsandri 119
	22-33-96,  22-34-03
	Mânzatu Leonid

	3. 
	AGO-Dacia SA
	1990
	str. Sfatul Ţării 27
	23-72-43,  23-73-69
	Vrâncean Nicolae

	4. 
	Aderent-Groupp SRL
	2001
	str. Petricani 19a
	29-39-91,  29-39-88
	Lupaşcu Vladimir

	5. 
	Agregat 
	1989
	str. Testimiţanu 21a
	76-66-74
	Stepanenco Alexandru

	6. 
	Baştina-Radog
	1990
	str. Petru Rareş 49
	29-40-95,  29-29-75
	Rusu Alexandru

	7. 
	Best-Realt
	2004
	str. Tighina 49/4
	27-93-88
	Brovkin Alexei

	8. 
	CCL-211
	
	str. Miron Costin 17/2
	49-21-67,  49-30-71
	Cecoi Eugen

	9. 
	Constiur-L SRL
	
	str. Alexandru cel Bun 144/1
	22-33-92
	Leancă Iurie

	10. 
	Exfactor Groupp
	1998
	str. Burebista 108
	53-23-96,  52-37-53
	Tonu Vladimir

	11. 
	Ghelidor SRL
	1999
	str. Gh. Asachi 42
	28-08-87,  72-19-14
	Katankin Boris

	12. 
	Glorinal SRL
	1998
	str. Zamfir Arbure 15
	29-12-01,  29-31-82
	Chirică Vasile

	13. 
	Interactiv SA
	1995
	str. Inculeţ 105
	22-77-66,  22-90-86,  56-73-47
	Kovalenko Alexandr

	14. 
	Lara SRL
	1992
	bd. Ştefan cel Mare 64
	27-01-01,  27-11-11
	Laţanovski Serghei

	15. 
	Maconst-Plus
	
	str. Alexandru cel Bun 40
	27-15-32,  54-59-64
	Cojocaru Andrei

	16. 
	Monarch Developments
	2002
	Hotelul Naţional,
oficiul 1301
	54-55-77,  54-58-03
	Mihai 

	17. 
	Nourco Inrecons
	2003
	str. Cuza-Vodă 1/1
	53-29-80,  78-53-69
	Butuc Tudor

	18. 
	Orizont SA
	1992
	str. Uzinelor 171/2
	47-42-63,  47-21-23,  47-15-07
	Lipcan Vasile

	19. 
	Ratmir SRL
	1996
	str. Armenească 44
	43-55-44,  49-21-39,  54-54-92,  54-50-01
	Istrati Viorel

	20. 
	Rom-Prim SRL
	1997
	bd. Renaşterii 24
	22-02-60
	Tabaran Vasile

	21. 
	Star Bait Company
	
	str. Puşkin 32
	27-92-90
	Cereşski Semion

	22. 
	Terconvit 
	2002
	str. Petru Movilă 22
	22-27-80
	Sarî Constantin

	23. 
	Victoria Imobil 
	1994
	str. Doina 156
	46-27-40
	Melnic Dumitru

	24. 
	Gonvaro Com
	1998
	str. Coloniţa 108
	47-71-17,  47-71-19
	Postolache Pavel

	25. 
	Reconscivil
	2000
	str. Calea Orheiului 109/3
	45-05-26,  
	Sufrai Valeriu


Anexa nr. 2 
Lista
organizaţiilor, serviciilor municipale şi de stat implicate în procedura
de eliberare a actelor necesare pentru beneficiari

	Nr
	Denumirea
instituţiilor, serviciilor, organizaţiilor
	Adresa
	Telefoane
de contact

	1. 
	Sectorul Botanica
	str. Teilor 10
	76-75-75,  76-85-55, 76-56-77

	2. 
	Sectorul Buiucani
	str. Mihai Viteazul 2
	23-28-18,  24-70-35, 24-70-52

	3. 
	Sectorul Centru
	str. Bulgară 43
	27-15-13,  27-53-14, 27-44-83

	4. 
	Sectorul Ciocana
	bd. Mircea cel Bătrân 4/3
	33-34-34,  33-18-24, 33-18-31

	5. 
	Sectorul Râşcani
	str. Kiev 3
	44-10-98,  44-21-32, 44-11-91

	6. 
	Direcţia generală arhitectură şi urbanism
	bd. Ştefan cel Mare 83
	22-81-10,  22-12-73, 22-35-75,  22-12-26

	7. 
	Direcţia funciară
	str. Veronica Micle 10
	22-15-45,  22-80-54, 22-07-19

	8. 
	Direcţia control regimului urban
	str. Miron Costin 17/2
	44-02-27,  49-60-06

	9. 
	Centrul de medicină preventivă
	str. Hâjdău 
	500-300,  500-342, 500-339,  54-34-50

	10. 
	Direcţia locuinţe
	str. Mihai Eminescu 33
	22-54-61,  24-05-68, 24-25-01,  22-01-59

	11. 
	Regia Autosalubritate
	str. 27 Martie 1918 nr. 14
	74-68-42, 74-09-19

	12. 
	Reţelele electrice municipale
	str. Andrei Doga 4
	22-72-84,  43-13-39, 43-13-31,  43-13-72

	13. 
	Chişinău-Gaz
	str. Albişoara 38
	57-80-10,  57-87-03, 57-80-58,  57-80-78

	14. 
	Apă-Canal Chişinău 
	str. Albişoara 38
	221-428,  22-23-49, 245-373,  256-821

	15. 
	Asociaţia de gopodărire a spaţiilor verzi
	str. Puşkin 62
	24-27-25,  24-44-93

	16. 
	Întreprinderea reţelelor electrice de iluminare
	str. Serghei Lazo 48a
	24-71-64,  24-77-10

	17. 
	Termocom
	str. Tudor Vladimirescu 6
	49-50-97,  49-41-85

	18. 
	Agenţia ecologică Centru
	str. Vasile Alecsandri 1
	28-10-04,  28-09-25, 28-10-03

	19. 
	Direcţia municipală telecomunicaţii
	bd. Traian 9/2 şi
bd. Ştefan cel Mare 10
	76-14-47,  76-15-50, 56-56-56,  53-12-03

	20. 
	Poliţia rutieră
	str. Tiraspolului 11
	27-10-95,  27-05-81, 27-25-01

	21. 
	Serviciul pompieri şi salvatori
	str. Iacob Hâncu 3
	22-55-56,  21-30-45, 21-20-58

	22. 
	Oficiul cadastral teritorial Chişinău 
	str. Armenească 42
	27-72-97,  27-86-04, 27-73-06,  27-72-87

	23. 
	Institutul municipal de proiectări Chişinăuproiect
	str. Miron Costin 17/2
	49-31-00,  49-40-48

	24. 
	Institutul Naţional de proiectări şi cercetări Urbanproiect
	str. Cosmonauţilor 9
	24-21-64,  24-23-43,  24-21-31, 

	25. 
	Direcţia verificare şi expertiză a proiectelor
	str. Cosmonauţilor 9
	24-22-27,  24-23-16


Anexa nr. 3 
Extras
din legislaţia Republicii Moldova

Codul civil al Republicii Moldova nr. 1107-XV din 06.06.2002

Articolul 212. Forma autentică a actului juridic

Forma autentică a actului juridic este obligatorie în cazurile:

a) stabilite de lege;

b) prevăzute prin acordul părţilor, chiar dacă legea nu cere forma autentică.

Articolul 213. Efectele nerespectării formei autentice

(1) Nerespectarea formei autentice atrage nulitatea actului juridic.

(2) Dacă una dintre parţi a executat total sau parţial actul juridic pentru care se cere forma autentică, iar cealaltă parte se eschiveaza de la autentificarea lui notarială, instanţa de judecată are dreptul, la cererea parţii care a executat total sau parţial actul juridic, sa îl declare valabil dacă el nu conţine elemente care contravin legii. În cazul acesta, nu se cere autentificarea notarială ulterioara a actului juridic.

(3) Partea care s-a eschivat neîntemeiat de la autentificarea notarială a actului juridic este obligată să repare celeilalte părţi prejudiciul cauzat prin întârzierea autentificării.

Articolul 214. Înregistrarea actului juridic

(1) Actul juridic ce are ca obiect bunuri imobile urmează sa fie înregistrat în modul stabilit prin lege.

(2) Poate fi stabilită prin lege condiţia înregistrării unor alte acte juridice.

Articolul 215. Efectele eschivării de la înregistrarea actului juridic

(1) Dacă actul juridic ce urma sa fie înregistrat este încheiat în forma cerută de lege, însă partea obligată se eschivează de la înregistrarea acestuia sau dacă a expirat termenul stabilit de lege pentru înregistrare, instanţa de judecată, la cererea părţii interesate, este în drept sa dispună prin hotărâre înregistrarea actului juridic. În cazul acesta, actul juridic se înregistrează în baza hotărârii instanţei de judecată.

(2) Partea care s-a eschivat neîntemeiat de la înregistrarea actului juridic este obligată să repare celeilalte părţi prejudiciul cauzat prin întârzierea înregistrării actului juridic.

Articolul 288. Bunurile imobile şi mobile

(1) Bunul poate fi imobil sau mobil.

(2) La categoria de bunuri imobile se raportă terenurile, porţiunile de subsol, obiectele acvatice separate, plantaţiile prinse de rădăcini, clădirile, construcţiile şi orice alte lucrări legate solid de pământ, precum şi tot ceea ce, în mod natural sau artificial, este încorporat durabil în acestea, adică bunurile a căror deplasare nu este posibila fără a se cauza prejudicii considerabile destinaţiei lor.

(3) Rămân bunuri imobile materialele separate în mod provizoriu de un teren, pentru a fi reîntrebuinţate, atât timp cât sânt pastrate în aceeaşi forma, precum şi părţile integrante ale unui bun imobil care sânt detaşate provizoriu de acesta dacă sânt destinate reamplasării. Materialele aduse pentru a fi întrebuinţate în locul celor vechi devin bunuri imobile.

(4) Prin lege, la categoria de bunuri imobile pot fi raportate şi alte bunuri.

(5) Bunurile care nu sânt raportate la categoria de bunuri imobile, inclusiv banii şi titlurile de valoare, sânt considerate bunuri mobile.

Articolul 289. Prevederile aplicabile drepturilor reale

Prevederile referitoare la bunurile imobile şi mobile se aplică în modul corespunzător şi drepturilor reale asupra acestor bunuri.

Articolul 290. Înregistrarea drepturilor asupra bunurilor imobile

(1) Dreptul de proprietate şi alte drepturi reale asupra bunurilor imobile, grevările acestor drepturi, apariţia, modificarea şi încetarea lor sânt supuse înregistrării de stat.

(2)  Înregistrarea de stat a drepturilor asupra bunurilor imobile este publică. Organul care efectuează  înregistrarea de stat este obligat să elibereze oricărei persoane informaţii despre toate drepturile şi grevările înregistrate asupra oricărui imobil.

(3) Organul care efectuează înregistrarea de stat este obligat să elibereze, la cererea persoanei al carei drept este înregistrat, un document ce ar confirma înregistrarea sau să aplice parafa pe documentul prezentat spre înregistrare.

Articolul 753. Contractul de vânzare-cumparare

(1) Prin contractul de vânzare-cumparare, o parte (vânzător) se obligă să predea un bun în proprietate celeilalte părţi (cumpărător), iar aceasta se obligă să preia bunul şi să plătească preţul convenit.

(2) Vânzătorul se obligă să remită, concomitent cu predarea bunului, documentele referitoare la bun, prevăzute de lege, dacă în contractul de vânzare-cumpărare nu este prevazut altfel.

(3) Dacă preţul nu este indicat direct în contractul de vânzare-cumpărare, parţile pot conveni asupra modului de determinare a lui.

Articolul 755. Cheltuielile de vânzare a unui bun imobil

În cazul cumpărării unui teren sau unui alt bun imobil, cheltuielile de întocmire, autentificare notarială şi de înscriere a contractului de vânzare-cumpărare în registrul bunurilor imobile, precum şi cheltuielile de preluare a documentelor necesare, sânt puse în sarcina cumpărătorului.

Articolul 756. Preţul

(1) Preţul bunului trebuie să fie exprimat în bani.

Articolul 763. Viciile materiale ale bunului

(1) Vânzătorul este obligat să predea bunul fără vicii materiale.

(2) Este fără vicii materiale bunul care, la transferarea riscurilor, are caracteristicile convenite. În cazul în care nu s-a convenit asupra caracteristicilor, bunul nu are vicii dacă:

a) corespunde destinaţiei stabilite în contract;

b) corespunde utilizării obişnuite şi prezintă caracteristici care există în mod obisnuit la bunuri de acelaşi fel şi pe care cumpărătorul le poate aştepta ţinând cont de felul bunului. La aceste caracteristici se includ şi cele pe care cumpărătorul le poate aştepta conform specificaţiilor publice ale vânzătorului, producătorului sau ale reprezentanţilor acestora, îndeosebi prin reclamă, cu excepţia cazului în care specificaţiile nu pot influenţa decizia de cumpărare.

Articolul 764. Viciile de natură juridică

Vânzătorul este obligat să predea bunul fără vicii de natură juridică (liber de drepturile unui terţ asupra lui), cu excepţia cazului când cumpărătorul a consimţit să încheie contractul cunoscând drepturile terţului asupra bunului. Se consideră viciu de natură juridică şi situaţia în care în registrul bunurilor imobile este înscris un drept inexistent.

Articolul 783. Termenul de răspundere a vânzătorului pentru viciile bunului

(1) Cumpărătorul are dreptul să înainteze vânzătorului, îndata ce a descoperit viciile bunului nedeclarate de acesta pâna la vânzare, pretenţii dar nu mai târziu de termenul stabilit în contract.

(2) Dacă în contract nu este stabilit un termen, pretenţiile pot fi înaintate în cel mult 6 luni din ziua predării bunului, iar în privinţa imobilelor, în cel mult un an.

(3) Dacă este imposibilă stabilirea zilei de predare a bunului care urmează să fie înregistrat sau dacă bunul este predat cumpărătorului înainte de încheierea contractului, termenul de înaintare a pretenţiilor se calculează din ziua înregistrării bunului în modul stabilit.

Legea cadastrului bunurilor imobile nr. 1543-XIII din 25.02.1998

Articolul 4. Subiecţii şi obiectele înregistrării

(1) Subiecţi ai înregistrării sânt proprietarii de bunuri imobile şi alţi titulari de drepturi patrimoniale: cetaţeni ai Republicii Moldova, cetaţeni străini, apatrizi, persoane juridice din ţara şi din străinătate, organizaţii internaţionale, Republica Moldova, unităţile ei administrativ-teritoriale, state străine.

(2) Obiecte ale înregistrării sânt bunurile imobile, dreptul de proprietate asupra lor, alte drepturi patrimoniale.

(3) La bunurile imobile se raportă:

a) terenurile;

b) construcţiile capitale;

c) c) apartamentele şi alte încăperi izolate.

(4) La alte drepturi patrimoniale se raportă:

a) dreptul de gestiune economică;

b) dreptul de administrare economică;

c) dreptul de folosinţă (drept de folosinţă pe termen nelimitat, drept de arendă pe un termen mai mare de 3 ani, drept viager de posesiune dobândit prin mostenire, drept viager de folosinţă asupra unei case (încăperi), drept de folosinţă cu titlu gratuit asupra  unei încăperi (locuibile sau nelocuibile);

d) ipoteca;

e) servituţile;

f) dreptul de administrare fiduciara, inclusiv în caz de tutela sau curatela;

g) alte drepturi patrimoniale ce grevează dreptul de proprietate, a căror înregistrare este prevăzută de legislaţia în vigoare.

(5) În registrul bunurilor imobile, în afară de drepturile patrimoniale asupra bunului imobil, se înscriu sub formă de menţiune faptele juridice care pot duce la stingerea sau naşterea drepturilor patrimoniale asupra bunului imobil şi se fac rectificările necesare la înscrisuri.

(6) Faptele juridice asupra cărora se fac menţiuni sânt:

a) depunerea cererii de înregistrare a dreptului asupra bunului imobil;

b) arestarea sau sechestrarea bunurilor imobile de către instanţa de judecată sau de o altă autoritate publică abilitată prin lege.

Articolul 5. Obligativitatea înregistrării

(1) Sunt supuse înregistrării obligatorii bunurile imobile şi drepturile asupra lor indicate la art.4 alin.(2), (3) şi (4).

(2) Înregistrarea bunului imobil şi a drepturilor asupra lui se efectuează exclusiv de catre oficiul cadastral teritorial în a carui rază de activitate se află bunul imobil.

Articolul 25. Înregistrarea drepturilor

(1) Înregistrarea drepturilor asupra bunului imobil se efectuează după executarea lucrărilor cadastrale şi dupa întocmirea planului cadastral al teritoriului şi a dosarului cadastral al bunului imobil.

Articolul 26. Procedura înregistrării drepturilor

(1) Înregistrarea drepturilor se efectuează la cererea titularilor de drepturi, cu excepţia cazurilor prevăzute de prezenta lege.

(2) În cazul în care cererea de înregistrare a drepturilor este depusă de reprezentantul titularului de drepturi, reprezentantul prezintă procura, contractul sau un alt document ce îi confirmă împuternicirile.

(3) În cazul înregistrării drepturilor asupra unui bun imobil care aparţine Republicii Moldova sau unei unitaţi administrativ-teritoriale a ei, în numele lor acţionează autoritaţile publice autorizate.

(4) În cazurile stipulate de prezenta lege, documentele necesare efectuării înscrisului în registrul bunurilor imobile le prezinta autoritaţile administraţiei publice sau instanţele de judecată.

(5) Înregistrarea drepturilor include:

a) primirea cererii de înregistrare a drepturilor asupra bunului imobil şi înregistrarea ei în condica de cereri;

b) efectuarea în registrul bunurilor imobile a menţiunii de primire a cererii;

c) examinarea cererii primite;

d) emiterea deciziei asupra înregistrării dreptului sau nesatisfacerii cererii de înregistrare a drepturilor;

e) efectuarea modificărilor de rigoare în dosarul cadastral în cazul modificării componenţei bunului imobil sau a destinaţiei lui ori întocmirea de dosar cadastral în cazul constituirii unui bun imobil;

f) efectuarea înscrisului în registrul bunurilor imobile;

g) aplicarea parafei de înregistrare a drepturilor pe toate exemplarele de documente ce confirmă drepturile în a căror bază s-a efectuat înregistrarea;

h) îndosarierea documentelor ce confirmă drepturile.

(6) Transferul dreptului de proprietate asupra bunului imobil se face împreună cu sarcinile care îl grevează, cu excepţia cazurilor în care, la momentul transmiterii, aceste sarcini sânt suspendate simultan sau, pâna la acea dată, ele au fost îndeplinite ori şi-au pierdut într-un alt mod puterea juridică.

Articolul 28. Temeiul înregistrării dreptului

(1) Înregistrarea dreptului asupra bunului imobil se face în temeiul următoarelor documente:

a) actele administrative emise de autorităţile publice abilitate în modul stabilit de legislaţie, în vigoare la data adoptării lor;

b) contractele asupra bunului imobil, încheiate conform legislaţiei în vigoare la data adoptării lor;

c) certificatele de succesiune;

d) hotăririle instanţei de judecată;

e) titlurile de autentificare a drepturilor deţinătorului de teren şi alte acte (adeverinţe) privind drepturile asupra bunului imobil, eliberate de autoritaţile publice abilitate, în modul stabilit de legislaţia în vigoare la data eliberării lor;

f) alte documente privind naşterea sau transmiterea drepturilor asupra bunurilor imobile, eliberate conform legislaţiei în vigoare la data naşterii sau transmiterii acestor drepturi.

(2) Planurile de sistematizare a teritoriului, planurile urbanistice generale şi alte documente cu privire la urbanism nu constituie temei pentru înregistrarea grevărilor drepturilor patrimoniale.

(3) Verificarea puterii juridice a documentelor ce confirmă drepturile prezentate pentru înregistrare o efectueaza registratorul.

Articolul 36. Documentele ce confirmă înregistrarea drepturilor

(1) Înregistrarea drepturilor asupra bunului imobil este confirmată prin extrasul din registrul bunurilor imobile.

(2) Extrasul din registrul bunurilor imobile îl eliberează oficiul cadastral teritorial în a carui rază de acţiune se află bunul imobil.

(3) La extrasele din cadastru şi din registrul bunurilor imobile se anexează, după caz, planul terenului şi/sau al construcţiei  capitale, încăperii izolate.

(4) Extrasul din registrul bunurilor imobile se eliberează persoanei fizice care s-a legitimat şi a depus o cerere scrisă sau persoanei juridice care a sesizat oficial oficiul cadastral teritorial.

(5) Extrasul din registrul bunurilor imobile se eliberează pentru efectuarea  tranzacţiilor şi este valabil timp de doua luni din data eliberarii. La eliberarea repetată a extrasului înainte de expirarea termenului indicat, se efectuează menţiunea "Repetat".

(6) Refuzul neîntemeiat al furnizării de informaţii cadastrale poate fi atacat la Agenţie, iar decizia Agenţiei, în instanţa de judecată.

Articolul 37. Consecinţele juridice ale înregistrării

(1) Consecinţele juridice ale înregistrării apar dupa efectuarea înscrisului despre drepturile asupra bunului imobil în registrul bunurilor imobile. După efectuarea înscrisului în registrul bunurilor imobile, data autentică a înregistrării este data primirii cererii de înregistrare, care trebuie să fie inclusă în condica de cereri.

(2) Înregistrarea grevărilor asupra grevării dreptului de proprietate nu influenţează drepturile proprietarului bunului imobil, dacă contractul nu prevede altfel.

(3) Titularului de drepturi asupra bunului imobil înregistrat i se garantează plata, în modul stabilit de Guvern, a unei compensatii în cazul lezării lui în drepturi din culpa registratorului.

Legea privatizarii fondului de locuinte nr. 1324-XII din 10.03.1993

Articolul 1.

(1) Privatizarea fondului de locuinţe este un proces de înstrăinare, efectuat de organele puterii de stat, a fondului de locuinţe aparţinând statului, organizaţiilor obsteşti, asupra cărora statul şi-a declarat dreptul de proprietate, altor asociaţii şi întreprinderi cooperatiste de stat, construite din contul mijloacelor alocate din bugetul de stat, în proprietate privată cetăţenilor Republicii Moldova şi asociaţiilor acestora (societăţi pe acţiuni şi societăţi economice, alte societăţi), pentru satisfacerea necesitatilor în locuinţe şi formarea unor stăpâni reali prin dreptul de a dispune liber de proprietatea imobiliară.

Articolul 6.

(1) Cumpărarea sau primirea cu titlu gratuit în proprietate privată a locuinţelor se face cu acordul tuturor membrilor adulţi ai familiei care locuiesc împreună. La dorinţa lor, locuinţa poate fi cumparată în proprietate comună sau în diviziune.

Articolul 12.

(1) Contractul de vânzare-cumpărare, transmitere-primire a locuinţei în proprietate privată, încheiat în conformitate cu prezenta lege, se autentifică notarial, se înregistrează la biroul teritorial de inventariere tehnică şi serveşte titlu de proprietate.

(2) Contractul de vânzare-cumpărare, transmitere-primire a locuinţei în proprietate privata se încheie cu unul dintre soţi cu acordul scris al tuturor membrilor adulţi care locuiesc împreună (inclusiv al celor care sânt plecaţi temporar). Înstrăinarea ulterioară a apartamentului (casei) privatizat se efectuează de asemenea cu consimţământul în scris al tuturor membrilor majori ai familiei, care locuiesc în apartamentul (casa) în cauză şi au participat la privatizarea lui.

(3) Privatizarea apartamentelor (caselor) în care locuiesc copii minori orfani se efectueaza în numele lor de tutore (curator) în temeiul autorizaţiei scrise a autoritaţii tutelare cu indicarea în contractul de vânzare-cumpărare, transmitere-primire a apartamentului (casei) a numelui de familie, prenumelui şi patronimicului tuturor copiilor minori, care locuiesc sau au dreptul de a locui în acest apartament (casa). Înstrăinarea ulterioară a apartamentului (casei) privatizat în numele copiilor minori poate fi efectuată numai la atingerea de către aceştia a majoratului.

Articolul 15.

(1) Proprietarii de locuinţe le pot înstrăina cetaţenilor Republicii Moldova, altor subiecte de drept (cooperative, societăţi economice etc.), autorităţilor administraţiei publice locale. Ei pot fi recunoscuţi ca persoane care au nevoie să-şi amelioreze condiţiile de trai, în modul stabilit, la locul de lucru sau de trai după expirarea a cinci ani de la data înstrăinării locuinţei.

(2) Vânzarea locuinţei după privatizare la care au participat indirect  copii minori poate fi efectuată numai cu consimţamântul autorităţii tutelare.

(3) Noii proprietari de locuinţe nu au dreptul, conform Codului cu privire la locuinţe, să le transforme în încăperi cu alte destinaţii.

Articolul 16.

(1) Cheltuielile implicate de examinarea locuinţelor şi determinarea costului lor, de omologarea contractului de vânzare-cumpărare, transmitere-primire, se acoperă din contul cetăţenilor care cumpara sau primesc cu titlu gratuit locuinţa în proprietate privată. Plata pentru aceste servicii şi modul ei de efectuare le stabileşte Departamentul Privatizării şi Administrării Proprietăţii de Stat pe lânga Ministerul Economiei şi Reformelor.

(2) Pentru privatizarea fondului de locuinţe nu se plăteşte taxa de stat.

Anexa nr. 4 
Cerere
(model)
cu privire la înregistrarea Asociaţiei de coproprietari în condominiu

Prezentăm spre înregistrarea de stat documentele de constituire:

1. Statutul Asociaţiei de coproprietari în condominiu în 2 exemplare.

2. Copia procesului verbal al adunării constituante a fondatorilor.

3. Lista proprietarilor de locuinţe în încăperi nelocuibile.

4. Permis de înregistrare a Asociaţiei.

5. Copia procesului verbal al şedinţei Consiliului de administraţie referitor la alegerea Preşedintelui Consiliului ACC.

6. Document ce confirmă dreptul de proprietar al fondatorilor.

7. Fişele de înregistrare a ACC completate cu codurile statistice.

8. Copia buletinului de identitate a Preşedintelui Consiliului de administraţie.

Pentru a trece în Registrul de Stat al Comerţului comunicăm următoarele date:

Denumirea deplină – Asociaţia de coproprietari în condominiu nr._______ Coop.

Forma juridică de organizare – cooperativa de consum.

Termenul de activitate al Asociaţiei – nelimitat.

Sediul Asociaţiei - Republica Moldova, mun/or.____________________

str. ____________________ nr. _____ oficiul ____.

Genurile de activitate ale asociaţiei:

· gestionarea, deservirea, exploatarea şi repararea bunurilor imobiliare din condominiu;

· reconstrucţia şi construcţia încăperilor suplimentare şi obiectelor de uz comun în condominiu;

· darea în arendă, cu chirie sau vînzarea bunurilor imobile ce fac parte din condominiu şi se află în proprietatea asociaţiei, în caz de necesitate de mijloace financiare pentru întreţinerea şi îmbunătăţirea stării proprietăţii comune în condominiu.

Persoana care este împuternicită să conducă şi să reprezinte asociaţia

Preşedintele Consiliului de administraţie________________________________

Domiciliat _______________________tel.___________  oraşul, strada, nr. de apartament

Notă. Fondatorul poartă răspundere pentru exactitatea datelor prezentate. În caz de modificare a datelor din actele de constituire ce se trec în Registrul de Stat al comerţului (schimbarea adresei juridice, administratorului, etc.) asociaţia se obligă să le comunice în termen de 15 zile. Cu cerinţele legislaţiei în vigoare privind activitatea de antreprenoriat sînt informaţi.

FONDATORII                    ___________________________ (semnătura)

                                           ___________________________ (semnătura)

                                           ___________________________ (semnătura)

                                           ___________________________ (semnătura)

Cererea se depune la Camera Înregistrării de Stat.

Anexa nr. 5 
Proces verbal
(model)
al adunării fondatorilor-proprietari ai bunurilor imobiliare
pentru constituirea ACCFL

Oraşul (localitatea) ____________________ str.__________________nr._____

din ___________________________________ 200__

Ordinea de zi:

1. Constituirea ACC.

2. Examinarea şi aprobarea Statului.

3. Alegerea Consiliului de administraţie şi a Comisiei de cenzori ale ACC.

Au asistat fondatori (proprietari de bunuri imobile):

1. ___________________________________________
datele despre fondator

2. ___________________________________________

3. ___________________________________________

Se arată toţi fondatorii.

Au votat pentru constituirea ACC:

Pentru ______________voturi

Împotrivă ___________voturi

S-au abţinut _________voturi

S-a votat pentru aprobarea Statutului Asociaţiei:

Pentru ______________voturi

Împotrivă ___________voturi

S-au abţinut _________voturi

S-a votat pentru alegerea Comisiei de cenzori în componenţa:

________________________________________________________________

________________________________________________________________

________________________________________________________________

Pentru ______________voturi

Împotrivă ___________voturi

S-au abţinut _________voturi

Adunarea decide:

1. A fonda Asociaţia de coproprietari în condominiu.

2. A aproba Statutul Asociaţiei.

3. A lege Consiliul de administraţie al ACC.

4. A alege Comisia de cenzori.

Preşedintele adunării __________________________________ (semnătura)

Secretarul adunării    __________________________________ (semnătura)

Anexa nr. 6 
Lista
(model)
proprietarilor de locuinţe şi încăperilor nelocuibile din blocul locativ

nr. ________ str. _______________________

	Nr
d/o
	Proprietari de locuinţe
şi încăperi nelocuibile  *
	Nr. locuinţei sau încăperii nelocuibile
	Suprafaţa (m2)
	Nr.
de telefon
	Note

* - în listă se includ toţi proprietarii din bloc

Lista se aprobă de către Departamentul Privatizării

